**БАТЛАВ**

**СОЁЛЫН ӨВИЙН ҮНДЭСНИЙ**

**ТӨВИЙН ЗАХИРАЛ .............. Г.ЭНХБАТ**

 **... оны ... сарын ...**

**ТАХИЛГА ШҮТЛЭГТ ГАЗАР НУТАГ, ЗАН ҮЙЛ,**

**ӨВЛӨН УЛАМЖЛАГЧ ХАМТ ОЛНЫ БҮРТГЭЛ**

**I. ТАХИЛГА ШҮТЛЭГТ ГАЗАР**

**1.1. Тахилга шүтлэгт газрын нэр**

*Энд тухайн тахилга шүтлэгт газрын нэрийг бичнэ. Бүртгэл, мэдээллийн санд тухайн нэрээр бүртгэнэ.*

|  |
| --- |
| **Нэр:** Бурхан Халдун уул, түүнийг хүрээлсэн тахилга шүтлэгт газар нутаг |

**1.2. Тахилга шүтлэгт газрын харьяалал**

*Энд тухайн тахилга шүтлэгт газрын харьяа аймаг/нийслэл, сум/дүүргийг тодорхойлон бичнэ.*

|  |  |
| --- | --- |
| **Аймаг, нийслэл** | Хэнтий, Төв |
| **Сум, дүүрэг** | Өмнөдэлгэр сум (Хэнтий), Мөнгөнморьт сум (Төв) |

**1.3. Тахилга шүтлэгт газрын төрөл**

*Энд тухайн тахилга шүтлэгт газарт хамаарах төрлийг сонгон тэмдэглэнэ.*

|  |
| --- |
| [x]  Уул[x]  Гол, нуур[ ]  Булаг, рашаан[ ]  Хөшөө дурсгал /хүн чулуу, буган хөшөө, гэрэлт хөшөө гэх мэт/[ ]  Мод [ ]  Бусад ......... |

**1.4. Тахилга шүтлэгт газрын байршил**

*Энд тухайн тахилга шүтлэгт газрын байршлын уртраг, өргөрөг, өндөршил болон хамгийн ойр байрлах сум, засаг захиргааны нэгжээс аль зүгт хэдэн км зайд оршдог тухай мэдээллийг оруулна.*

|  |  |
| --- | --- |
| Өргөрөг (N) | 48’45’43’12 N |
| Уртраг (E) | 109’00’33’58 E |
| Өндөршил (ДТД) | 2361.5 метр |
| Хамгийн ойр байрлах сум, баг, түүнээс аль зүгт хэдэн км зайд оршдог вэ? | Бурхан Халдун уул нь Төв аймгийн Мөнгөнморьт сумаас зүүн хойд зүгт 90 км-ийн зайд оршино.  |

**II. ТАХИЛГА ШҮТЛЭГТ ГАЗРЫН ТОДОРХОЙЛОЛТ**

**2.1. Тахилга шүтлэгт газрын тодорхойлолт**

*Энд тахилга шүтлэгт газрын төлөв байдал, шинж чанар, учир холбогдол, үнэ цэнийг товч тодорхой тодохойлон бичнэ.*

|  |
| --- |
| Бурхан Халдун уул нь Монгол орны зүүн хойд хэсэгт байрлах Их Хэнтийн нурууны салбар уулсын нэг бөгөөд Хэнтийн нурууны төв хэсэгт буюу Хэнтий аймгийн Өмнөдэлгэр, Төв аймгийн Мөнгөнморьт сумдын нутагт оршин байна. Монгол түмний олон зуун жилийн туршид тахиж дээдэлж ирсэн Бурхан Халдун уул нь түүхэнд гурван гол хэмээн алдаршсан Онон, Хэрлэн, Туул голуудын эх Хэрлэнгийн баруун гарын томоохон цутгал Богдын голын эхэнд орших бөгөөд далайн түвшингээс дээш 2361.5 метрт өргөгдсөн уул юм. Бурхан Халдун ууланд Тэнгэрийн овооноос гадна дунд ба бэлийн овоо гэж бий. Бурхан Халдун уул нь бөмбөгөр оройтой, дундаж өндөр уул бөгөөд тал саран хэлбэртэй. Баруун урд суганд нь Хэнтий нуур оршино. Бурхан халдун уул нь ар өврөөрөө битүү модоор хучигдсан, зөвхөн орой хавьдаа сийрэг модтой, тайгын тачир ургамалтай уул юм. Ургамлан бүтцэд ойт хээрийн болон нугын ургамал зонхилдог. Уулынхаа энгэр бэлээр хар мод, хушин ойтой, эндээс Богдын гол эх аван урсдаг. Бурхан Халдун уул нь дэлхий дахины үнэ цэнтэй байгаль, соёлын хосолмол өв юм. Бурхан Халдун уул, түүнийг хүрээлсэн нутаг нь умар зүгийн хүйтэн чийглэг уур амьсгалаас өмнө зүгийн хэт хуурай уур амьсгалд шилжих эрс тэс уур амьсгалд дасан зохицох генетикийн ховор шинжийг агуулсан биологийн зүйлийн эртний олон арван зүйлийн үлдвэр, унаган амьтан, ургамал бүхий шим ертөнц бүрэлдэн тогтсоноороо дэлхийд ховор өвөрмөц онцлогтой газар нутаг. Мөн дэлхийн үндсэн байгалийн бүс бүслүүрийн экосистем, томоохон голуудын эх болох цэвэр цэнгэг усны нөөцөөрөө дэлхий дахины хувьд онцгой ач холбогдолтой гэж судлаачид үздэг.Тахилга шүтлэгт энэ их уул, түүнийг хүрээлсэн газар нутаг нь дэлхийн усны гурван том ай савын уулзвар болон Сибирийн мөнх цэвдгийн өмнөд сэжүүрт байрласан тул дэлхийн шим мандлын салшгүй хэсэг бөгөөд экологийн болон түүнийг дагалдах биологийн олон төрлийг хамгаалахад чухал ач холбогдолтой. Их Бурхан Халдун уулын хэдэн сугаас эх авсан голууд, тухайлбал Онон, Хэрлэн голууд Номхон далайд, Туул, Хараа, Ерөө Умард мөсөн далайд ариун усаа өгч дэлхийн усны нөөц, экосистем, биологийн төрөл зүйлийг тогтвор, тэнцвэртэй байлгахад онцгой үүрэг гүйцэтгэдэг. Дэлхийн ховор амьтдын бүртгэлд болон Монгол улсын Улаан ном(1997 он)-д бичигдсэн 30 зүйл хөхтний 3 нь, 30 зүйл шувуудын 10 нь, 5 зүйл мөлхөгчийн 2 нь, 4 зүйл хоёр нутагтны 1 нь, 6 зүйл загасны 2 нь Бурхан Халдун уул, түүнийг хүрээлсэн газар нутагт бий. Дэлхийд ховордон, Улаан номд орсон буга, хүдэр, хандгай зэрэг амьтдын бараг бүх популяци энэ нутаг, түүний салбар ууланд байдаг. Манай оронд төдийгүй дэлхийд нэн ховорт тооцогдох олон төрөл зүйл ургамал, олон төрөл зүйл шувуу, загас бүхий Бурхан Халдун, түүнийг хүрээлсэн газар нутаг нь бүс нутаг болон дэлхий дахины уур амьсгал, экосистемд нөлөөтэй. Бурхан Халдун уул, түүнийг хүрээлсэн газар нутаг нь, биологийн эртний олон арван зүйл, амьтан, ургамал бүхий шим ертөнцийн өлгий, дэлхийн усны гурван том ай савын хагалбар цэг бөгөөд Улаан номд орсон буга, хүдэр, хандгай зэрэг ховордсон амьтдыг хамгаалахад олон зууны турш үлгэр дууриал үзүүлж байгаа тахилгат газар нутаг учир дэлхий дахинаа ач холбогдол бүхий үлгэр жишээ мөн.Түүнчлэн, Бурхан Халдун уул, түүнийг хүрээлсэн газар нутаг нь Азийн болон Дэлхийн түүхэнд өргөн хүрээтэй байр суурь эзэлсэн Монголын Нэгдсэн Улс болон Монголын Эзэнт Гүрний үүсч хөгжсөн түүх, Их Эзэн Хаан Чингисийн амьдрал, үйлсийг олон талаас нь тод томруун харуулсан Монголчуудын түүх, соёл уран зохиолын суут бүтээл болох “Монголын Нууц Товчоо”-той шууд бөгөөд биет байдлаараа холбоотой билээ. Энэ бүхнийг “Монголын Нууц товчоо” хэмээх энэхүү дэлхийн түүх уран зохиолын гарамгай зохиолд үйл явдлын, он цагийн дэс дараалалд, газар усны нэр, овог аймаг, аравт, мянгатын нэр, Чингис хааны ах дүү, тэдний хатад, үр хүүхэд, жанжид, толгойлогчид, ард хүмүүсийн нэр усыг заан тов тодорхой, яруу сайхнаар дүрслэн зурсан байна. Түүний зэрэгцээ XI–XIV зуунд Төв Азийн улс орнууд, Хятад, Орос, Төвд, Солонгос зэрэг олон улс оронд тэдгээрийн газар нутаг, хүн ард, соёл, зан заншил, шашин шүтлэг, аж амьдралын талаар тэр үед болж байсан улс төр, дайн энхийн асуудалтай холбоотой хэрэг явдлын талаар түүхийн бодит мэдээллийг өгсөн байдгаараа дэлхийн ач холбогдолтой.Бурхан Халдун уулыг Чингисийн үеэс албан ёсоор тахидаг заншил тогтсон нь өнөөг хүртэл бөө мөргөлийн болон бурханы шашны нөлөөг авч, олон янзын хандлага, бэрхшээлийг туулсан ч амьд уламжлал нь бат бэх хадгалагдан үлджээ. Бурхан Халдан уулыг Чингис хаанаас хойш, хожим XVIII зууны үед төрийн янз бүрийн түвшинд дархан цаазтай, тахилгатай уул хэмээн хууль цаазын бичгээр баталгаажуулан Зарлигаар тахиж ирсний дотор 1995 оноос Монгол Улсын Ерөнхийлөгчийн Зарлигаар төрийн тахилгат уул болгон, бүх нийтээр тахиж байна. Бурхан Халдун уул, түүнийг хүрээлсэн газар нутаг нь Монгол үндэстний үүсч хөгжсөн, Монголын нэгдсэн төр улс байгуулагдсан, улмаар дэлхийн хуурай газрын талыг эзэлсэн Монголын эзэнт гүрэн оршин тогтнож байсныг гэрчлэх, дэлхийг донсолгосон түүхт үйл явдлын жинхэнэ өлгий нутаг, бодит нотолгоо болон оршиж байдаг. Энэ газар нутагт Монголын нэгдсэн улсыг байгуулж, Монголын эзэнт гүрнийг үндэслэсэн түүхийн ахуй орчин, үүгээрээ хүн төрөлхтний амьдралд жинтэй нөлөө үзүүлж, ХIII-ХIV зууны дэлхийн түүхийг бичилцсэн Эзэн Богд Чингис Хааны амьдрал, үйл ажиллагаатай салшгүй холбоотой. Иймийн учир Бурхан Халдун уул, түүнийг хүрээлсэн газар нутаг нь хүн төрөлхтний түүх, ялангуяа Ази, Европын ХIII-ХIV зууны түүхийн чухал үйл явдлыг тод томруун, үнэн зөвөөр нотлон харуулсан хосгүй үнэт дурсгалт газар нутгийн гайхамшигт үлгэр жишээ, дэлхийн соёлын өв санд дахин давтагдашгүй хувь нэмэр оруулж буй хөдлөшгүй баримт нотолгоо болж байдаг.Бурхан Халдун уул болон түүнийг хүрээлсэн газар нутаг нь тахилга шүтлэгтэй, онголж дархалсан газар нутаг байсныхаа ачаар өнөөг хүртэл унаган байдлаараа үлдэж чадсан, бүрэн бүтэн байдал, эх төрх байдлаа хэвээрээ хадгалж чаджээ. |

**III. ТАХИЛГА ШҮТЛЭГИЙН ЗАН ҮЙЛ**

**3.1. Зан үйлийн тодорхойлолт**

*Энд тухайн газарт үйлддэг тахилга шүтлэгийн зан үйлийн талаар дор жагсаасан сэдвийн хүрээнд тодорхойлж бичнэ.*

|  |  |
| --- | --- |
| Зан үйлийн зорилго, агуулга, ач холбогдол | **Их Бурхан Халдун болон түүнийг хүрээлсэн дурсгалт газрууд нь Азийн болон Дэлхийн XII–XIV зууны түүхийг бичилцэхэд онцгой үүрэг гүйцэтгэсэн Их Монгол улсын Монголын Эзэнт гүрнийг үндэслэгч Их Эзэн Чингис Хааны төрж өссөн, амьдарч тэмцсэн, Монгол улсыг байгуулж, Хаан болсон, Эзэн гүрэн байгуулах их хэргийг эхлүүлсэн, Чингисийн үр удам, язгууртан Монголчууд амьдарч эцэг өвгөдөө нутаглуулж, Бурхан Халдун уулаа шүтээн болгон тахиж байсан нутаг юм.**Газар нутаг, уул усыг тахин хүндэтгэх нь хүмүүсийн оюун санаа, ёс суртахууны үнэт зүйл, түүх соёл, зан заншил, аман зохиол, аж төрөх ёс, уламжлалыг өөртөө агуулж, байгаль дэлхий, амьтан ургамал, эх орон, төрөлх нутаг, эх түүхээ хайрлах, хадгалах, хамгаалах эрмэлзлийг бага наснаас нь хүнд төрүүлдэг, хүн төрөлхтний хувьд нийтлэг, онцгой үнэ цэн бүхий амьд уламжлал, ёс заншил юм. Тахилгат газар нутаг нь байгаль, соёлын өвийг хамгаалах хосгүй үлгэр жишээ бөгөөд түүнтэй шууд болон биет бус байдлаараа холбогддог. Бурхан Халдун уулыг Чингисийн үеэс ийнхүү албан ёсоор тахидаг заншил тогтсон нь өнөөг хүртэл бөө мөргөлийн болон бурханы шашны нөлөөг авч, олон янзын хандлага, бэрхшээлийг туулсан хэдий ч амьд уламжлал нь бат бөх хадгалагдан үлджээ. Монголчуудын уул усаа тахин шүтэж, хайрлан хамгаалдаг ёс заншил нь зөвхөн өөрийн оронд төдийгүй дэлхий дахины ач холбогдол бүхий газар нутаг, байгаль орчныг шүтэн бишрэх амьд уламжлал, ёс заншлын үлгэр жишээ, биет баталгаа, яруу тод илэрхийлэл болсоор байна. Монголчуудын уул усны тахилга шүтлэг нь тэдний байгальтай харьцах уламжлалт үзэл, онолыг тусгасан байдаг. Монголчууд байгалийг эзэмшинэ, захирна хэмээн дайрдаггүй, харин эх байгалиа шүтэн зохицож, түүнийхээ өгөөжийг хүртэж аж төрдөг тэдний байгальтай харьцах гүн ухаан нь зөвхөн Бурхан Халдун уулын тахилгын үүсэл, хөгжлөөс ч тодхон харагдаж байна.Нэгдсэн Үндэстний байгууллага /НҮБ/ нь 2005 онд нүүдлийн соёл иргэншлийн дэлхий дахины ач холбогдлыг үнэлэн үзээд, түүний өлгий нутаг болох Монгол улсад 2006 онд Монголын нүүдэлчдийн нэгдсэн төр улс байгуулагдсаны 800 жилийн ойг дэлхий даяар тэмдэглэх тухай тогтоол гаргаж, нүүдлийн соёл иргэншлийн үнэ цэнийг нэрлэн зааж, уг ойг өргөнөөр тэмдэглэн өнгөрүүлэхийг НҮБ өөрийн гишүүн орнуудад уриалсан билээ. Нүүдлийн соёл иргэншил, түүний дотор Бурхан Халдун уул, тахилгат газар нутгийн нүүдлийн соёл нь байгаль дэлхийгээ хайрлан шүтэж, түүнд хор хөнөөл тарихгүйгээр эв зохицолд амьдарч болдгийн гайхалтай амьд жишээ юм. Манай гараг байшалийн гамшиг сүйрэлд хүрч болзошгүй өнөө үед дэлхийн хүмүүс улам бүр үүнийг мэдэрч, талархан үзэж байна.Ийнхүү Бурхан Халдун уул, түүнийг хүрээлсэн газар нутаг нь дэлхий дахины хосгүй гайхамшигт, ач холбогдол бүхий түүх, соёл уран зохиолын гарамгай бүтээл “Монголын Нууц Товчоо”- той салашгүй холбоотой байгаагаараа дэлхий дахины оюуны сэтгэлгээ, соёлын хөгжилд гарамгай үнэ цэнтэй гэж үзэж байна.Монголын эзэнт гүрний газар нутаг тэлэх тусам уул ус тахих ёс заншил, ялангуяа Бурхан Халдун уулын тахилга шүтлэгийн үлгэр загвар, түгэн дэлгэрч шинэ хэлбэрээр баяжин Ази, Европын улс орнуудад уул ус тахих ёс, зан үйл улам хөгжихөд нөлөөлжээ. |
| Холбогдох сүсэг бишрэл, шашин шүтлэгийн төрөл  | Их Бурхан Халдун уул, түүнийг хүрээлсэн тахилга шүтлэгт газар нутгийг эхэн үедээ нүүдэлчин монголчууд эртнээс шүтэж ирсэн бөө мөргөлийн учир холбогдлоор, VII–XIII зуунд Язгуурын Монголчуудын (монгол угсааны) гарал үүсэл, өвөг дээдсийн сүнс сүлдтэй холбоотойгоор тахиж, XII зууны сүүлчээс өвөг дээдсийн хүндэтгэл дээр Их Монгол улс байгуулж, Монголын Эзэнт гүрнийг үндэслэсэн Их Эзэн Богд Чингис Хаан Бурхан Халдун уулыг тахидаг болсон болон Чингис, түүний алтан ургийнхны булш, онгоны нэн эрхэм шүтээн газар болсны учир холбогдлоор төр ёсны тахилга нэмэгдэж, бүр хожмоо XVII зуунаас тэрхүү тахилга шүтлэг нь бурхны шашны зарим зан үйл, элементээр баяжин хөгжиж өдийг хүрсэн байна. |
| Зан үйлийн бусдаас ялгарах онцлог, содон шинж чанарууд, хорио цээр | Бурхан Халдун уул өнөөдөр тахилгат газар нутагт байх бүх шинж чанар (Тахилгын цөм газар болох овоо, тахилгын өөрийн гэсэн ёс дэг, хорио цээр, өөрийн сан сүдар, ерөөл магтаал, гүйцэтгэдэг зан үйл гэх мэт)-ыг өөртөө агуулж буй сүсэг бишрэлийн уламжлалт тогтолцоо, тахилгат газар нутгийн дэлхий дахины ач холбогдол бүхий үлгэр загвар болж байдаг.  |

**3.2. Зан үйлийн ёслол, дэг жаяг, дараалал**

*Энд тухайн зан үйлийн ёслол, дэг жаяг, дарааллыг одоо цагт үйлдэгдэж байгаагаар нь дарааллууллан аль болох тодорхой, дэлгэрэнгүй тайлбарлан бичнэ.*

|  |
| --- |
| **Зан үйлийн өнөөгийн дэг жаяг** Өнөөдөр тэнгэрийн тайллагад бараалхан оролцох бүх “Хишигтэн” хүмүүс эртлэн босч доод хөл овоонд хүрэлцэн очдог. Энэ овоонд ирсэн шүтэгчид, мөргөлчид бүгд мөргөл үйлдэж, идээ цагааныхаа дээжээр цацал, өргөл өргөхийн хамт түүнийг гороолж гурвантаа нар зөв тойрон хүндэтгэнэ. Түүнээс дээш модон дундуур эгц дээш мөргөлчдийн замаар яваад нэгэн тэгш талбайд хүрнэ. Одоо цагт энд Их Бурхан Халдуны Тэнгэрийг тайх төрийн тахилгын үеэр Гандантэгчилэн хийд, Балдан Бэрээвэн хийд болон бусад хийдээс ирсэн лам нар хурал хурж Бурхан Халдун уулын Юлтийн Хан Хэнтий сан судрыг уншихын хамт тахилгын бусад зан үйл, ёслолыг гүйцэтгэж байна. Мөн Дээд овоог тайгчид, төрийн тэргүүн нар энд бууж ирэн туг, сүлд овоондоо мөргөж хүж, торго шатааж, идээ цагаа амсаж ёслол үйлдсэнээр Дунд овооны тахилга өндөрлөж байна. Их овоо буюу тэнгэрийн овоо нь сул чулуугаар бурхэгдсэн уулын тэгш оройн хавтгай тавцаны зүүн урд хэсэгт байрлаж байна. Энэ овоо дөрвөлжин хэлбэртэй, чулуугаар өрж байгуулсан, орой дээр нь босгосон том овоо юм. Чингис Хааны зарлигийг уламжлуулан Монгол улсын Бүх цэргийн хар сүлдийг цэнгүүлэн тахих ёслолыг хамтатгаж гүйцэтгэж байх зарлиг буулгасан билээ. Энэ зарлигийн дагуу Бурхан Халдун уулын тэнгэрийг тайж, монгол улсын бүх цэргийн хар сүлдийг цэнгүүлэх их ёслолыг Бурхан Халдун уулын тэнгэрийн овооны дэргэд тавантаа үйлдээд байгаа билээ. Тэнгэрийг тайх дээд овооны тахилга нь төрийн тахилга бөгөөд хүнддэж хатуудах нигууртай учир тэнгэрийн овоонд хийгдэх төрийн сүлдний тайллагын ёслол зан үйлд очсон хүн бүр оролцохгүй төрийн төлөөлөл, нутгийн төлөөлөл цөөн хүн хүрэлцэн очдог уламжлалтай.Энэ тодорхойлолтод “Босго тэнгэрийн даваа”–ны талаар онцгойлон бичих учир холбогдолтой. Бурхан Халдун хүрч тахиж мөргөх гэсэн мөргөлчид, шүтлэгтнүүд, малчдын мөргөлийн зам мөр ганцхан бөгөөд тэр нь Хэрлэн голыг өгсч, “Гурван хориуд”–ын баруун дэргэдүүр “Үүд хаалга” модыг дайрч “Босго Тэнгэрийн даваа”–г зайлшгүй давж гарах бөлгөө. Энэ даваа Бурхан Халдун уулаас 20 км зайд, шүтлэгт (түнхлэг) Богдын гол чанх хойноос нь урсан Хэрлэнд нийлж буй уулзварын урд талд оршино. Давааны дээр тэгш сайхан талбайд Босго Тэнгэрийн тахилгын овоо байх бөгөөд дугараг хэлбэртэй овоо юм. Бурхан Халдунд байгаа Чингис Хааны Сүлд Тэнгэрийн тайлгын овоонд бараалхан хүрч мөргөхөөр эртнээс нааш энэ давааг хэдэн зуун мянган хүн давж байсан нь дамжиггүй бөгөөд монгол туургатны өрлөг түүхийн хоймор, өвөг дээдсийн орших нутаг монгол үндэстний их шүтээн уул руу хөл тавин золгож буйгаа билэгдэн энд буй Харууц мөргөлийн Овоонд сүслэн мөргөж цай, идээнийхээ дээжийг өргөдөг уламжлалтай. Босго тэнгэрийн даваанаас цааш эмэгтэй хүн гарахыг цээрлэдэг уламжлалтай бөгөөд эмэгтэй хүмүүс Босго тэнгэрийн Харууц мөргөлийн овоондоо мөргөж, цай идээнийхээ дээжийг өргөж их шүтлэгт Бурхан Халдун уул, Эзэн Чингисийнхээ онгонд мөргөлөө гэж сүсэглэдэг билээ. Энийг Бурхан Халдун ууланд гарч мөргөдөгтэй адил гэж үзнэ. Харин согтуу хөлчүү, бусармаг явдалтнууд давааг хэтрэн явахыг чандлан хориглодог уламжлал бас бий бөгөөд өнөөдөр ч мөрдсөөр байна.**Бурхан халдун уулыг тайх ёслолын ерөнхий дэс дараалал*** Уулын тахилгын овоо бумбыг сэргээх
* Уулын овоонд хадаг яндар, дарцаг өргөж чимэх
* Тайлгын идээ шүүс (тавгийн идээ, хонины махан шүүс, цай, айраг, архи гэх мэт) байрлуулах
* Тайлгын сангийн идээ бэлтгэх (арц, хүж, агь, үнэртэн унгатгана)
* Овооны тахилгын ном унших
* Даллага авах
* Бурхан Халдун уулыг тайх зарлигийн бичгийг сонордуулах
* Тайлгын эд зүйлс (торго, арц, хүж) өргөх (шатаах)
* Тайлгын сум тавих
* Овооны хүлэг сэтэрлэх
* Сацал өргөх
* Овооны идээ амсах
* Овоонд мөргөн өргөл өргөх
* Овооны тахилгын хувь түгээх
* Овооны орчныг цэвэрлэх
* Овооны наадам үйлдэх (1–2 насны морь уралдуулж, бөх барилдан, сур харвана. Энэ наадмыг Тахилгын газраас зайтай хийнэ).

***2015 оны Бурхан Халдун уулын тэнгэрийг тайх төрийн ёслол, зан үйлийн дараалал**** Бурхан Халдун уулын Тахилгын ёслолын өмнөх өдрийн орой Монголын Бурхан шашинтны төв, Гандантэгчэнлин хийд, орон нутгийн хийдийн лам нар “Итгэл”, “Ганданлажаа”, “Өлзийхутаг буулгах сан” зэрэг ном хурж Долоон бурхан одны тахилга үйлдэв.
* Хамаг Монгол Улс хийгээд Их Монгол гүрэн, Монгол туургатны сүлд хайрхан болсон өнө эртний түүхтэй “Бурхан Халдун” уулын тэнгэрийг тайх тахилга, Монгол Улсын бүх цэргийн хар сүлдийг цэнгүүлэн тахих төрийн их ёслол үйлдэв.
* Бурхан Халдун уулын тэнгэрийг тайх тахилга эхлэх үед лам хуваргууд жавдандаа сууж Ламчодов, Жигжид, Очирваань /Жанлавцогзол/, Овооны сан /Дашчиров сан, Эзний сан, Бурхан халдун уулын сан/, Юлтий, Дэвжид сэржим зэрэг ном хурав.
* Энэ үеэр Монгол Улсын төрийн тэргүүн Бурхан Халдун уулын “Чингисийн овоо” буюу “Тэнгэрийн овоо”-ноо хүрэлцэн очиж хүндэтгэл үзүүлэв.
* Монгол Улсын Ерөнхийлөгч төрийн бэлгэдлийг илэрхийлж, хүндэт харуулын дөрвөн цэргээр хамгаалуулан овооны тахилгын тусгайлан зассан талбайд хүрэлцэн ирэхэд тайлгын ерөөл дуудлагын элч Их цагаан өчлийг дуудаж тэнгэрт цацал өргөн угтаж авав.
* Дараа нь Монгол Улсын Ерөнхийлөгч Бурхан Халдун уулын тэнгэрийг тайх айлтгалаас адис авч тахилгын гал болох мандлын бурханд өргүүлэн, тэнгэрт илгээх ёслол үйлдэв.
* Лам хуврага нар тахилгын цацлын өчил уншиж цацал өргөж, судар дуудахад Монгол Улсын Ерөнхийлөгч овооны сорогшин модонд хадаг уяж, зул бадраан, сүү өргөн, идээ шүүсийг хөндөж дээжийг овоонд тавив.
* Өргөл, дээж өргөх ёслолын дараагаар Монгол Улсын төрийн тэргүүн тэнгэрт хүргэх сумыг хуяг дуулга бүхий харваачид өгч, тэнгэрт дуут сум илгээх ёслол үйлдэв. Энэ ёсыг хийж дуусангуут хишигтэн олон өөрсдийн байранд гурвантаа сөгдөн сууж, есөн удаа мөргөв.
* Тэнгэрт дуут сум илгээх ёслолын дараа лам хуврагууд "Морины сэтэр" ном уншиж Бурхан Халдун ууланд онголон сэтэрлэх морийг тэнгэрийн хүлэг болгох ёс үйлдэв.

**Зан үйлийн уламжлалт дэг жаяг** *Эх сурвалж: Н.Баярмаа, Б.Буяндэлгэр,* ***“*** *Монголчуудын уул, овооны шүтлэг тахилга” Улаанбаатар, 2017 он*Бурхан Халдун уулыг тахидаг ёслол нэг хэсэгтээ тасраад, мөн л 1779 онд Их хүрээний сайд Ван Юндэндорж Хэнтий хан уулыг дархан цаазтай уул болгох талаар Манжийн хаанд бичиг өргөжээ. Манж Чин улсын хаан Монголын сурвалжит эфү ван Юндэндорж тэргүүтний удаа дараагийн өргөн мэдүүллэгийг хянан үзээд 1818 онд Хэнтий ханы дархан газрын цаазыг Манжийн хааны зарлигаар дахин сэргээж, жил бүрийн зуны эхэн сарын наймнаас арван тавны үед их тахилга үйлддэг болгожээ. Хан Хэнтий уулыг тахих зан үйлийг нарийн чанд сахилгатайгаар гүйцэтгүүлж байсан бөгөөд Хан Хэнтий уулыг тахих, сэтэрлэн сүргийг өсгөх, уулын тэнгэр тайх бичгийг унших хүнийг томилох, түшмэл томилох, магтаал дуудах хүн сонгох, жагсан явахыг тасалсан этгээдийг шийтгэх, уул тайхад зарчим алдсан гүн Цэрэндоржийг шийтгэх, сэтэртэн сүргийг маллах хүмүүсийг томилох, баяр наадам хийх зэрэг Хэнтий ханы тахилгатай холбоотой өдий төдий зарлиг тогтоол гарсан нь Монгол улсын архивын хөмрөгт байгаа юм. Үүнээс нэгийг сонирхвол: Түгээмэл Элбэгтийн 3 он (1853)-д Хан Хэнтий уулыг тайхаар мордоход Хүрээний сайд түшмэд, Манж амбан нарын явах зам, Хэрлэн голын оломд байсан өртөөг муу бэлтгэлээ гэж оноогдсон хүмүүс ихээхэн баа, цээрлэл амсчээ. Уналга морь муу бэлдсэн, майхан муу, өртөөний түшмэд, улаач хайнга хандлаа гэж Хэрлэн барс хотын чуулганд дээрээс мэдэгдэж Цэрэндаш, Дашдондов нарын хошуу (мэргэн гүн, дайчин бэйс)-ны тайж Дорлигийг таван мал, Мэйрэн Цэрэнжавыг гурван малаар торгож, улаач Рэнцэн, Гонс, Дорлигжав нарыг тус бүр дөчин ташуураар шийтгэсний дээрээс Буяндэлгэрийг донгод гэж эгүүлэн нэмж тушаажээ. Хан Хэнтий уулыг тахихад “Хан хэнтийн сан оршвой” зэрэг тусгайлан зохиосон сангууд уншдаг байсан. Хан Хэнтий уулыг тахихад уншлага сангуудаас гадна Хэнтий ханы тухай магтаалыг тусгай томилогдсон хүн уншдаг байсан байна. Тухайлбал, Эфү ван Юндэндоржийн санаачилснаар 4-р Ванчинбогдын зохиосон “Хэнтий ханы магтаал оршвой” гэсэн магтаал байна. Үүнд шашны шүтээнүүдийг дуудан магтаж эхлээд Хан Хэнтий уулын үзэмж төгөлдөр сүр хүчнийг илэрхийлэн харуулж сайн сайхныг ерөөн өгүүлжээ. Хан Хэнтий уулыг албан ёсоор дархалсанаас эхлэн жилд 2 удаа тахиж баяр ёслол нь 2 өдөр үргэлжилдэг байжээ. Тахилгын товыг арваад хоногийн өмнө сонсгоно. Түүнийг хошуу тамгын газар ба хүрээ хийдийн эрх баригчдаас отог сумын дарга нар ба нутгийн олонд зарлаж, тахилга даах түшмэл, уншлагын ламын нэр цохож мэдэгдэнэ. Нэгэн баримтаас дурьдахад <<1910 онд Хан Хэнтийг тайхад Хүрээний манж сайд түшмэдэд цоохор гэр хоёр, цагаан гэр нэг, майхан арван тав, унах морь наян хоёр, ачааны морь арав, морьтой улаач гучин ес, хомтой тэмээ хоёр, хүнсний хонь ес, тайлгад хэрэглэгдэх зумын хонь хорин тав, үхэр дөрөв, шар цай 4040, боодол жимс дөчин жин, архи ная, цагаан идээ зургаан шуудай, айраг арван найман хөхүүрийг гаргуулж>>. Бурхан Халдун уулын тэнгэрийн тахилга нь одны тахилга, нар сарны тахилгаас эхэлдэг учир үдэш од түгэх үеэр “долоон бурхан“ одыг тайх ёслол эхэлдэг. Тахих газарт долоон одыг дууриалгаж долоон шовгорыг чулуу шороогоор босгож дунд нь хонхойлж мод зомгол, арц, хүж, ариун идээ дусааж асаагаад “Алтан одны гэрэлт, алиман саран туяат Арван түмэн одны дундаас долоон өвгөн нэрт одноо ариун тахилгаар тахинам“ гэх зэргээр уншин мөргөл үйлдэцгээнэ. Үүнд оролцож байгаа хүн ямар одонд хамааралтай болохоо мэдэж, тэр одондоо мөргөл үйлддэг байна. Хан Хэнтий уул нь доод, дунд, дээд гэсэн гурван овоотой. Доод овооны дэргэд очсон хүмүүс асар майхнаа татаж, өргөх тахих зүйлээ бэлтгээд хурдан морьдынхоо гөхөл сүүлийг боож гийнгоо татуулан овоогоо эргэх бөгөөд хийморийг тэрхүү доод овоон дээр хийсгэдэг байна. Дунд ба дээд овоон дээр хийморь хийсгэдэггүй заншилтай. Дунд овоо 200 орчим метр дээр оршино. Энэхүү Дунд овоон дээр Хан Хэнтийг тахих гол ёслол, зан үйлийг гүйцэтгэдэг байна. Тахилгын ёслол наран мандахтай уралдан эхлэнэ. Хан Хэнтий, Хэрлэн, Онон, Туул мөрөн тэдгээрийн садан сүлбээ болсон уул, усны байдал байрлалт, мөнхүү орон дэлхийн эзэд, сайн зүгийн лус савдаг, нөхөр сэлтэс, тэдгээрийн орд харш, суудал завилалыг дүрсэлсэн их дэлгэмэл уран зурмал хөрөг зална. Таван тансаг ариун амтат идээг их цар таваг дүүргэж өрнө. Үүний зэрэгцээгээр том царанд шүүс тавина. Овооны санг лам хуврагууд уншиж зул бадраан, арц хүж унгалдуулан нэг метр голчтой том хүрэл тогоонд таван хошуу малын сүү, цагаа, тараг, айраг, ер нь хэн ямар л цагаан идээний зүйлтэй очвол тэр бүхнийгээ юүлсээр бас дээрээс нь хатуу цайг бүхэл бүхлээр нь үйсээр байгаад дүүргэдэг. Хөвж байгаа цайнууд дээр ааруул бяслаг, өрөм тос, хэвийн боов, цагаан идээний зүйлийг овойтол нь тавьж уг тогоог халиулж, тэр тогоонд юүлсэн сүү цагаан идээ аль зүгт халивал тэр зүгт өнтэй сайхан жил болдог гэж үздэг байжээ. Тэрхүү тогооны дэргэд хойш нь эгнүүлж гурван түмпэн дүүрэн цагаан идээн таваг засч тэдгээрийн хойд талд урц отог маягийн мод босгоод дотор нь их арц, хүж асаан хадаг яндараа өргөн бор зүсмийн азаргыг сэтэрлэн тавьж гол ёслолоо гүйцэтгэдэг байна. Дунд овоонд гол ёслолоо хийж гүйцэтгэсний дараа дээд овоондоо очиж овоогоо сэргээн хадаг яндараа дэлгэн, уул усны эзэд, лус савдгуудад сүү ба нанчдаар сэржим өргөдөг байна. Дунд овооноос Дээд овоо хүртэл цаг орчим хиртэй явж хүрдэг бөгөөд дээд овоо нь орой дээрээ тэгш, зуун жараад морьтон уужуухан багтах зайтай ажээ. Тэндээсээ уруудан Дунд, Доод хоёр овоог дайрч зум мах, шүүс, цагаан идээнээс хувь хувиа тусгай түгээгч хүнээс гардан аваад овооны найрын талбай дээр асар майхнаа татаж морь уралдуулан, хүчит бөх барилдуулж баяр наадмаа хийдэг байна. |

**3.3. Зан үйлийн уламжлал, түүхэн сурвалж**

*Энд тахилгын тухайн зан үйлийг ямар угсаатны бүлэг, овог аймаг, ураг удам хэзээнээс уламжилж гүйцэтгэж ирсэн тухай аливаа түүхэн сурвалж, домог, хууч яриа, нутаг усныхан болон бусад эх сурвалжыг үндэслэн хамруулж тайлбарлан бичнэ.*

|  |
| --- |
| **Бурхан Халдуны Тахилга** «Нэгэн өдөр Дува сохор, Добу мэргэн дүүтэйгээ Бурхан Халдун уулан дээр гарав. Дува сохор Бурхан Халдун уулан дээрээс харвал Түнхэлэг горхи руу нэгэн бүлэг иргэн нүүж айсуй. ...Хорилардай мэргэн Хорь-түмэдийн газарт булга, хэрэм зэрэг ан гөрөөс агнахаа хориглон булаалдаж, харилцан муудалцаад, (тэднээс) салж Хорилор овогтон болоод, Бурхан Халдун ууланд ан гөрөөс элбэг гэж сонсч, Бурхан Халдуны эзэд Бурхан босгогдсон Шинчи баян урианхай доор нүүж»” ирж буй нь тэр ажгуу» гэж Монголын нууц товчоонд өгүүлсэн буй. Тийнхүү Байгаль нуурын баруун урдахь Баргуужин төхөм нутгаас Хорь-түмэдийн зарим нь Х зууны үед Бурхан Халдун ууланд нүүн ирж, улмаар язгуурын монголчуудын бүрдэлд багталцжээ. Дээр ишилсэн зүйлд гарч буй «Бурхан Халдуны эзэд Бурхан босгосон Шинчи баян урианхай» гэдэг зурвасын Шинчи баян нь ойн охин тэнгэр, бурхан босгосон гэсэн нь бөө мөргөлтний ёсны ямар нэг овоо шүтээн босгосон хэмээсэн утгатай аж”. Чингэхүл язгуурын монголчуудын урианхай нар Бурхан Халдун ууланд модоор шүтээн босгоод тахиж байсан байна. Энэ үйл явдал нь Х зууны үеийн хэрэг болно. Тэгэхээр 1000 илүү жилийн өмнө Бурхан Халдун уулыг тахидаг байсан нь эндээс мэдэгдэж байна. Энэ нь түүнээс өмнө Бурхан Халдун уулыг тахиж шүтэж байгаагүй гэсэн үг биш. Гагцхүү одоогоор бидэнд мэдэгдэж, олдоод буй нь л энэ юм. Түүнийг урианхай нар эзэмшин тахидаг байсан нь ч бас учиртай. Тэд хэзээнээс бөөгийн онгод шүтээнээрээ алдартай бөгөөд тэдний урианхан хэмээх нэр нь ч бөөгийн уриа дуудлагаас улбаалан үүссэн бололтой. Энд дурдагдаж буй Бурхан Халдуны тахилга бол бөөгийн ёсны уул усны тайлга байж. Тэмүжин XII зууны сүүл үед Гурван мэргэдээс Бурхан Халдунд нуугдан амь гараад:«Өшөөт дайснаасӨршөөн аварчӨнчин биднийӨмөг болсонӨндөр дээдБурхан Халдун чамайгӨглөө бүр мялааж байяӨдөр бүр тахиж байяҮрийн үрд үүрд тахижҮе дутам үргэлж шүтье» хэмээн Бурхан Халдунд сөгдөж мөргөдөг.Энэ үеэс алтан ургийнхан Бурхан Халдуныг байнга тахидаг болсон нь мэдээж. Гэхдээ бөөгийн ёсны тахилга байсан. Энэхүү уул усны тахилга ХIII зууны эхэн хүртэл үргэлжилжээ. Бурхан Халдуны тахилгын хөгжлийн хоёрдугаар үе нь ХIII зууны тэргүүн хагасаас эхэлсэн бололтой. Чингис тэргүүтэй Монголын их хаад тэнгэрт хальж, тэдний цогцсыг Бурхан Халдуны ойр шадраа нутаглуулсан тэр цагаас Бурхан Халдуны урьдын бөөгийн ёсны уул усны тайлгын дээр төр ёсны тахилга нэмэгдсэн аж. Сурвалжид тэмдэглэснийг үзвэл, Чингис хааны цогцсыг Бурхан Халдун, Алтай уул, Бүри өндөр (Бүрэнхан) зэрэг хэдэн газарт нутаглуулсан тухай солиг өгүүлсэн байдаг. Гэвч их хааны шарилыг Бурхан Халдун ууланд оршоосон гэсэн мэдээ нь илүү үнэмшилтэй юм. Их хааныг тэнгэрт халиад тавхан жил болсны дараа Монголд ирсэн Хятадын Сүн улсын элчин Пэн Да-Я өөрийн тэмдэглэлдээ “Монголчуудын булш нь овгор шороогүй, тэд булшийг адуугаар гишгүүлж, эрүүл газар мэт харагдахаар болгодог. Тэмүжиний булшийг тойруулан 30 ли газарт хамгаалсан мэт сум хатгасан байв. Морьт харуулууд түүнийг байнга сахиж байна” гэж бичжээ. Мөн Пэн Да-Я-гаас гурван жилийн дараа 1235 онд Монголд ирсэн хятад жуулчин Сю Тин «Тэмүжиний булшийг үзэв. Тэр булш Лу-Коу-Хо голын ойр байна. Түүнийг уул ус хүрээлжээ» хэмээн тэмдэглэж үлдээсэн бий. Энд Лу-Коу-Хо гэсэн нь Хэрлэн голын хятад нэр юм. Чухамхүү их хааныг хальсны дараахан хэргийн халуун сэрэг дээр Монголд ирсэн хоёр элчийн тэмдэглэж үлдээсэн эл мэдээг судлаачид ихэд ойшоодог билээ. Чингис хааны цогцсыг үнэхээр Хэрлэн голын эхэн урсгалд Бурхан Халдун уулын ойр оршоосон тухай түүхийн өөр зохиолд ч дурдсан шууд болоод дам мэдээ бий.1307-1312 оны үед Монголын нэрт түүхч Болод чинсан голлон оролцож, Ираны эрдэмтэн Рашид-ад-дин нар хамжин туурвисан «Судрын чуулган» хэмээх зохиолд, ХIII зууны эхэн үед Монголын зүүн жигүүрийн түмний нэгэн мянган нь урианхайчууд байсан. Уг мянганыг Удачи гэдэг. Тэр мянганы ноён өөрийн мянганы хамт Буркан калдун (Бурхан Халдун) ууланд байдаг Чингис хааны Их гурук (хориг)-ийг сахин хамгаалдаг. Тэд аливаа дайн байлдаанд ер явдаггүй. Алба татлага ч өгдөггүй... Тулуй, Хубилай, Мөнх хаан болоод тэдний удам угсааныхныг бүгдийг нь энэхүү гурук (хориг)-т оршуулсан аж. Харин Чингис хааны бусад ураг удмынхныг өөр газар тавьжээ. Урианхайн Удачийн мянганы ноёдын үр сад нь Чингис хааны ясыг хадгалсан Бурхан Халдуны дархан цаазат хоригийг одоо ч сахин хамгаалсаар байна. Анх Чингис хааныг нэгэн модны дэргэд нутаглуулсан бөгөөд улмаар тэнд тоо томшгүй мод урган, их ой болон хувирсан тул анхны модыг олж танихын аргагүй болжээ гэж бичсэн байна.) Тийнхүү Хэрлэн гол эх аван урссан Бурхан Халдун уулын ойр шадарт Монголын их хаад, тэдний үр удмынхныг нутаглуулаад, тэр газраа Их хориг хэмээн нэрийдээд, эртнээс Бурхан Халдуны эзэд хэмээгдсээр ирсэн урианхай нараар хамгаалан сахиулж агсан аж. Их хоригийг сахигч тэрхүү урианхайн мянганыг Удачи гэсэн нь монгол хэлний Отооч гэсэн үгийг бага зэрэг хазгай тэмдэглэсэн хэлбэр бололтой. Чухам тэд их хоригийг отож байснаас эл нэрийг авсан буй заа. Бурхан Халдунд их хаадыг нутаглуулдаг болсноор ХIII Зууны эхэн үед тэнд өвөг дээдсийн тахилын сүмүүд баригдаж, тэдгээрт тусгай тайлга үйлддэг болж. Тэр нь хаад дээдсийн сүнс сүлдэнд зориулсан төр ёсны тахилга байсан хэмээн төсөөлж болох юм.Сурвалжид тэмдэглэснээр Монголын Төмөр хааны хөвгүүн ширээ залгамжлах хунтайж Кемала (Гамала) Хархорум ба түүний ойр хавь мужуудын захирагч сайд ахуйдаа, Бурхан Халдун ууланд онгод тайлгын нэгэн том сүмийг байгуулж, Чингис хааны сүмийн ойрхи барилгуудын янз бүрийн хээ угалзын адил чимэглэлээр чимэглэж байжээд. Мөн Х.Пэрлээ 1960-аад оны эхээр ХШШ зууны үеийн гурван хөлт ширмэн тогоо хоёрыг Бурхан Халдун уулын өврөөс илрүүлэн олжээ. Тэдгээр тогоог уг уулыг тахиж тайх ёслолд хэрэглэж байсан буй заа. Бурхан Халдун уулын тэрхүү төр ёсны тахилга ХУ!! зуун хүртэл ямар нэг хэмжээгээр үргэлжилж байсан бололтой. Халхын Өндөр гэгээн Занабазар Хэнтий ууланд тахилга хийж байсан тухай мэдээ ч бий.Монголын хаад ихсийг оршоож, онголоод аливаа хүн амьтныг ойртуулахгүй, дархан цаазтай байлгаж агсан Их хориг хэмээх газар Бурхан Халдун ууланд байсан тухай сурвалж бичгийн мэдээг бид дээр дурдсан. Тэр эрхэм газар нь одоогийн Бурхан Халдун уулын зүүн өмнөхөн буй “Гурван хоригууд буюу Хориуд гэдэг газар мөн бололтой. Нутгийнхан одоо ч тэр газрыг Хойт хориуд, Дунд хориуд, Мухар хориуд хэмээн нэрлэдэг байна. Хэрлэн голын эхэн урсгалын эл гурван хоригийг 1960-аад оны эхээр эрдэмтэн Х.Пэрлээ анх илрүүлэн олсон юм. ХI-ХIV зуунд урианхайн отоочийн мянган өдөр шөнөгүй цагдан харгалзаж агсан дархан цаазат их хориг чухам эл гурван хориг мөн байж болох юм хэмээн олонхи судлаач үздэг. Хойт, Дунд хоёр хоригийн бэлчирт Үүд мод хэмээх газар буй. Хур бороо ихтэй, зам шавартай, Бурхан Халдунд хүрэх бололцоо муутай цагт тэрхүү Үүд модны хооронд хэц татаж, эсгий мэтийг унжуулан хаагаад, түүнийхээ хойноос Бурхан Халдуныг тахидаг сонирхолтой ёс ХХ зууны эхэн хүртэл хадгалагдаж байжээ. ХVII зууны сүүлчээс Бурхан Халдун уулын төр ёсны тахилга түр тасалдсан бололтой.Энэ нь Монгол орон Манж Чин улсын эрхшээлд орж, дайн байлдааны хөл ихтэй байсантай холбоотой. Тэгэвч Бурхан Халдуны нэн эртний уламжлалт, уул усны ёст тахилгыг орон нутгийнхан тасалдуулалгүй хийсээр байж. Манж Чин улс монголчуудыг бүрмөсөн эрхшээл нөлөөндөө оруулж, засаг засаглалыг шинэчлэн тогтоосныхоо дараа 1800-аад оны эхнээс Бурхан Халдуны төр ёсны тахилгыг сэргээсэн байна. Тэгэхдээ, урьдын өвгөдийн сүмийн тахилга нь орхигдож, уул овооны төр ёсны тайлгын утгаар тайдаг болсон аж. Энэ үеэс Бурхан Халдун уулын тайлгын хөгжлийн гуравдугаар үе эхэлсэн байна. Тэгэхдээ Хэнтий хан уулын тайлга нэртэйгээр уг тахилгыг хийдэг болжээ. Тухайн үеэс эхлэн Ар Монголын Их Хүрээнд суусан Манж сайд эрхлэн, Халхын Түшээт хан, Сэцэн хан аймаг, Их шавийнхан хамтран жил бүрийн хавар, намарт хоёр удаа Бурхан Халдуныг тахидаг болж. Тахилга хийх бүрт Манжийн хаан тусгай хүжийн зүйл тогтмол ирүүлж, заримдаа бие төлөөлөгч илгээдэг байв. Хэнтий хан уулын тахилгад зориулан Түшээт хан, Сэцэн хан, Их шавь гурван газраас гаргуулсан болон сүжигтэн олны өргөсөн малаас уг уулын тахилгын сэтэртэн сүрэг бүрдсэн аж. Тахилгын сэтэртэн сүргээс Хэнтий Хан уулыг тайх зоог шүүс, идээ цагааг бэлтгэн нийлүүлдэг журамтай байв. Манж Чин улсын ноёрхлын эцэс үеэр Хэнтий Хан уулын сэтэртэн сүргийг Түшээт хан аймгаас 16, Сэцэн хан аймгаас 14, бүгд 30 өрх маллаж, хоёр түшмэл тэдгээрийг захирч байжээ. Тэр үед Хэнтий Хан уулын тахилга нэлээд сүр дуулиантай, зардалтай болдог томхон ёслол байсан нь архивын баримтаас мэдэгдэнэ. 1910 онд Хэнтий Хан уулын нэг удаагийн тахилганд цоохор гэр 2, цагаан гэр 1, майхан 15, улаач 39, хомтой тэмээ 2, хүнсний хонь 9, тахилгад хэрэглэх зумласан үхэр 4, хонь 295, шар цай 4040 боодол, жимс 10 жин, архи 80 жин, цагаан идээ б шуудай, айраг 18 хөхүүрийг хэрэглэж байжээ. Энэ бол тахилгын албан хэрэгцээнд зориулсан зүйлс. Тахилчид бас өөр өөрсдийн хувийг мэдээж аваачдаг байж.1911 онд монголчууд Манж Чин улсын ноёрхлыг халж, тусгаар тогтнолоо зарласны дараа ч Хэнтий хан уулын тахилгыг мөнхүү үргэлжлүүлэн хийж байв. Тэр үед Хэнтий хан уулын тэнгэрийг мөн л жил бүр зун, намрын цагт хоёр удаа тахидаг байв. Тайлгын зоог шүүсийг Хэнтий хан уулын сэтэртэн сүргээс бэлтгэхээс гадна Түшээт хан, Сэцэн хан, Их шавь нараас гаргадаг байж. Уул тайх өдрийг Монгол улсын Дотоод яамнаас товлон, хаанд айлтгаж бататгаад зарладаг. Хэнтий хан уулыг тайх бичгийн үгийг зохиож, шар цаасны эвхмэл үйлддэг. Тэрчлэн Богд хаантан Сангийн яаманд тушааж, уг уулын тэнгэрт өргөх сум, хүж, торгыг бэлтгүүлэн хүргүүлдэг журамтай байв. Төрийн дэд сайдаас дээш албаны хүн томилогдон очиж, тайлгыг удирдана. Мөн нум сум, саадаг, сэлэм зүүсэн 4-8 албаны хүн түүнийг дагалдан явдаг байж. Тэрчлэн уул тайхаар тохоогдсон лам бас очно. Тахилгын лам нарыг гол төлөв Их Хүрээний цорж лам толгойлдог байж. Тэр үед уг тахилгыг “Хан Хэнтий уулын тэнгэрийг тайх” хэмээн нэрлэж агсан нь урьдын бөөгийн ёсны уламжлал ямар нэг хэмжээгээр хадгалагдаж байсны улбаа юм. Энэхүү тахилга 1920-иод оноос улс төр, үзэл суртлын шалтгаанаар 1990 он хүртэл тасалдсан билээ. 1990 оноос Монгол улс зах зээлийн харилцаанд шилжиж, улс төр, эдийн засаг, соёлын хүрээнд шинэчлэл хийж эхэлснээр урьдын уламжлалт уул усны тайлга тахилга ч сэргэв. Өдгөө Бурхан Халдун уулыг тайх ёслолд Монгол улсын төрийн тэргүүн, Монгол улсын Их хурлын гишүүд, төрийн сайдууд ч оролцдог өргөн үйл ажиллагаа болж байна. Монголчуудын түүх, соёлын аль шилдэг сонгодгийг нь өвлөн хөгжүүлэх өнөөгийн төрийн бодлого, олон нийтийн идэвх санаачлагаар тийнхүү Бурхан Халдун уулын тахилга 1990-ээд оноос уламжлал ёсоор төр ёсны зан үйл болов. Энэ үеэс уг уулын тахилга тайлгын ёсны хөгжлийн дөрөв дэх үе нээгдэж байна гэж болно. Монголчуудын уул усны тахилга шүтлэг нь тэдний байгальтай харьцах уламжлалт үзэл, онолыг тусгасан байдаг. Монголчууд байгалийг эзэмшинэ, захирна хэмээн дайрдаггүй, харин эх байгалиа шүтэн зохицож, түүнийхээ өгөөжийг хүртэж аж төрдөг тэдний байгальтай харьцах гүн ухаан нь зөвхөн Бурхан Халдун уулын тахилгын үүсэл, хөгжлөөс ч тодхон харагдаж байна.*Эх сурвалж: Док.проф. А.Очир (Нүүдлийн соёл иргэншлийг судлах олон улсын хүрээлэн)***БУрхан Халдун, түүнийг хүрээлсэн тахилгат газар нутгийг тайж,** **тахиж ирсэн түүхэн баримтууд**«Монголын нууц товчоо» нь «Чингис хааны язгуур, дээр тэнгэрээс заяат төрсөн Бөртэ чоно гэргий Хоо Маралын хамт тэнгис далайг гэтэлж ирээд, Ононы эх Бурхан Халдун ууланд нутаглаж...» хэмээн эхэлдэг. Алдарт зохиолын анхны өгүүлбэрт дурдагдан буй Бурхан Халдун бол язгуурын монголчуудын нутгийн хүйс, ариун дагшин газар нь юм. Бөртэ чоно бол VIII зууны үеийн хүн гэж зарим судлаач үздэг. Чингэвэл, Бурхан Халдун уулын нэр 1200-аад жилийн өмнө түүхэнд тэмдэглэгдсэн гэсэн үг. ХI-ХII зууны үед нийт монгол аймгуудыг язгуурын монголчууд, бусад монголчууд хэмээн ялган нэрлэдэг байв. Тэр цагт язгуурын монголчууд нь 30 гаруй томхон овгоос бүрдсэн, монгол туургатны дотор хамгийн нөлөө бүхий хэсэг нь байж. Язгуурын монголчуудын голлох Боржигин овгоос Чингис тэргүүтэй Монголын их хаад төрөн гарч, нийт монгол туургатныг нэгтгэсэн билээ. Их Монгол улсад суурилсан Монголын эзэнт гүрний төрийн жолоог атгаж агсан алтан ургийн хаад, язгууртнуудын өвөг дээдсийн үеэс үе дамжин тахиж ирсэн уул нь Бурхан Халдун юм. Онон, Туул, Хэрлэн гол гурван талаас нь эх авдаг Бурхан Халдун нь Их Хэнтий уулын нэгэн салбар. Зарим бичиг зохиолд хэдэн Бурхан Халдун байдаг ч юм шиг, бас Хэнтий уулыг бүхэлд нь Бурхан Халдун хэмээн нэрлэж байсан ч юм шиг өгүүлсэн нь тааралддаг.**Бурхан Халдунаа тайж тахиж ирсэн нь**1206 онд Эсгий туургатан улс энх шударга болж, Онон мөрний эхэнд Их Хуралдай хийж, есөн хөхөлт цагаан тугаа мандуулж, Тэмүжинд Чингис хаан цол өргөмжлөөд, Бурхан Халдун (Хэнтий Хан) ууланд Тэв тэнгэр бөөг залж, тэнд тэнгэрийн сүлдийг хурайлж тахисан гэдэг. Тэр цагаас их өвгийн угсааг залгамжлагч хаад, ноёд, ихэс дээдэс үеэс үед Бурхан Халдун уулаа тахисаар иржээ.Өлзийт хааны тэргүүн он, цагаан сарын арван таван (1294)-д мужуудад явуулсан дотоод хэргийн яамны “Их тариалангийн яамнаас олонд өргөсөн бичиг”-т дурдсаныг хянавал, хичээнгүйлэн дагасугай хэмээн буулгасан зарлигийн цааз бичгийн 38 дугаар бүлэгт хун, усан тас зэрэг жигүүртнийг агнахыг бүрэн хориглож, Богд Хан уул, Хэнтий Хан (Бурхан Халдун) уул, Отгонтэнгэр, Алтайн Мүсэр (мөсөр) даваа, Хятан уул зэрэг байгалийн гоо үзэсгэлэнт уулыг дархан цаазтай болгох тухай дурджээ.**Богд хаант Монгол улсын үед Бурхан Халдунаа тахиж байсан нь**Богд Хан хайрхан уул, Хан Хэнтий уулын тэнгэрийг жил бүр зун намар 2 цаг дор хуучин удаагаар тайлагтун. Тайлахдаа удаа бүр хэрэглэх үхэр, хонь, дарс, боорцог, идээний зэрэг зүйлийг Халхын дөрвөн аймаг урьдаас бэлд. Дотоодын яамнаас тайх өдрийг тогтоон айлдсаны хойно зарлигаар тайх бичгийн үг зохион, шар цаасны эвхмэл айлтгаж, дээрээс уулын тэнгэрт өргөх сум, хүж торгыг Сангийн яаманд тушааж бэлдүүл. Шашныг тэтгэгч их Богд, Хан Хайрхан уулын тэнгэрийг тайлахуйд таван яамны тэргүүн сайдаас нэгэн хүнийг жишээлэн гаргагтун.Хан Хэнтий уулын тэнгэрийг тайхуй дор дэд сайд мордохуйд зарлигийн бичиг үүрч залах, өмнө удирдах хоёр, хажууд жагсан явах дагалт дөрвөн хүнийг дагалдуулах. Зарагдсан сайд, тайх лам нарт авч ёслон мөргөгтүн. Уулын тэнгэрийг тайхад Нийслэл Хүрээнээс цорж лам нарыг гаргахад хэрэглэх бөс гэр, ачилга тэмээ, хүнс уналгын зэргийг дөрвөн аймгаас бэлтгэн өг. Уналгын морийг мөнхүү уулын сүргээс нийлүүлэн хэрэглүүлэхээс гадна гагцхүү тахил, бэлэг, зул, хүжийн зүйлийг урьд ёсоор ламын сангаас гаргуулагтун. 1910 онд Хан Хэнтийг тахихад Хүрээний манж сайд түшмэдэд цоохор гэр 2, цагаан гэр 1, майхан 15, унах морь 82, ачааны морь 10, морьтой улаач 39, хомтой тэмээ 2, хүнсний хонь 9, тайлгад хэрэглэгдэх зумын хонь 25, үхэр 4, шар цай 4040 боодол, жимс 40 жин, архи 80 жин, цагаан идээ 6 шуудай, айраг 18 хөхүүрийг ардуудаас татварлан гаргажээ. Уулын тэнгэрийн тайлгад зориулан аймаг хошуудаас албадан гаргуулсан сүсэгтэн олон, ноёд лам нарын өргөсөн малаас тахилгын /уулын/ сэтэртэн сүрэг бүрджээ. Сэцэн хан аймагт сэтэртэн сүргийг 14 өрх маллаж байв. Энэхүү сэтэртэн сүрэг маллагчдад уулын тайлгын нэлээд хүнд ачаа оногдож байсан билээ.“Хан Хэнтий уулын тэнгэрийг мөн гарах сарын 14-нд тайх өдрийг тогтоож тайлгад гарах сайд, түшмэл бичигчин нарын Нийслэл Хүрээнээс гарахын улааны морьд харьяат сүргээс бэлтгэн гаргаж, гарах таван сарын шинийн 8-нд эрт Нийслэл Хүрээний газар ирүүлэхээр тогтоон тушаасныг дагаж хүрэлцэхийг бодож, тус аймгийн харьяат сүрэгчингээс гаргуулах морьд хуваасан хүснэгт:Тайж Дашравдан 9Хуяг ТавхайЦэрэндаш 9Тайж Лхүндэв 4Хуяг Лувсандондог 3Хуяг Чойндон 3Хуяг Доной 2-г өргөв.Заан тушаагчийг гуйн мэдүүлэх учир:Манай Сэцэнхан аймгийн нутагт энэ өнгөрсөн 3 дугаар сарын 30-наас эхлэн зүүн зүгээс хүчтэй салхи дэгдэн, аюулт хүйтэн цас бороо үргэлжлэн орж, шуурга тасралтгүй шуурч, 4 дүгээр сарын шинийн 3-ны өдөр дуусаж арилахыг хүртэл олон тайж нарын малыг юүртэл үхүүлж сүйтгэсэн учир харьяат захирах Богд хан хайрхан, Хан Хэнтий уулын сэтэртэн сүргийг адуулагчдын зарим нь хүртэл үхүүлсний тул тодорхойлон гаргаж бичиг хүргэж ирүүлсэн.Иймээс Хүрээний газар гаргах морьдыг тасалдуулахад хүргэсэн дээр энэхүү дутагдсан сүрэг малыг хэрхэн болговоос зохихыг хамтаар хянан тушаахыг гуймой.Монголын нууц товчоонд 27 удаа тэмдэглэгдсэн хэмээх энэ уулыг судлаачдын үзэж байгаагаар Хияд боржигоны өвөг Бодончарын үеэс тахиж, Чингис хааны үед Монгол туургатны сүлд уул болгосон байна. Түүнээс хойш Хан Хэнтий уулыг 1818 оноос албан ёсоор тахидаг болжээ.Бурхан Халдун уул, түүнийг хүрээлсэн газар нутаг нь дэлхийд хамгийн анх албан ёсоор төрийн тахилгат газар нутаг хэмээн тунхаглагдсан гэж үздэг. Бурхан Халдун уул шиг эрт дээр үеэс үндэсний хэмжээнд албан ёсоор тахилгат гэж тунхаглагдан зарлагдаж, тахин шүтэгдэж байгалийн унаган төрхөө хадгалж ирсэн нь бараг үгүй. Бурхан Халдун уулыг Дову мэргэний үеэс шүтэж байсан тухай Монголын түүх, соёл, уран зохиол, хэл шинжлэлийн гайхамшигт дурсгал болсон Монголын нууц товчоонд тэмдэглэгджээ. Энэ алдарт зохиолд Чингис хаан: "Өндөр дээд Бурхан Халдун чамайг Өглөө бүр мялааж байя Өдөр бүр тахиж байя Үрийн үрд Үүрд тахиж Үе тутам Үргэлж шүтье..." хэмээн "бүсээ хүзүүнд эрих мэт өлгөж, малгайгаа гарт сэгэлдэрч, гараар өвчүүгээ дарж, наран өөд хандаж, Бурхан Халдунд есөнтөө сөгдөж өчил өчин, сацал сацав" гэж гарч байгаагаас үзэхэд Бурхан Халдун уул Чингис хааны үгэн Зарлигаар Тахилгат уул болон албан ёсоор тунхаглагджээ гэж үзэж болно. Чингис хааны хэлсэн үг нь Зарлиг болон тэр даруйдаа хэрэгждэг байсан нь гарцаагүй. Чингис хаанаас Бурхан Халдун уулыг ийнхүү тахилгат уул болгон зарлигаар хамгаалж байсан нь цаашдаа Монголын Эзэнт Гүрний нутаг дэвсгэрт үлгэр жишээ үзүүлж, Ази, Европын олон уул усыг бишрэл хүндэтгэлтэй тахилгат газар нутаг болгон хамгаалахад нөлөөлсөн гэж зарим судлаач үздэг.Бурхан Халдун уулыг Чингис хаанаас хойш, хожим XVIII зууны үед төрийн янз бүрийн түвшинд дархан цаазтай, тахилгатай уул хэмээн хууль цаазын бичгээр баталгаажуулан Зарлигаар тахиж ирсний дотор 1995 оноос Монгол Улсын Ерөнхийлөгчийн Зарлигаар төрийн тахилгат уул болгон, бүх нийтээр тахих ёслолыг хийдэг боллоо. “Монголын нууц товчоо” нь үнэнхүү дэлхийн түүх, соёл, уран зохиолын түүхэнд өөрийн өвөрмөц хувь нэмрээ оруулсан, ХIII-ХIV зууны түүхэн сэтгэлгээг ойлгож, судлахад юугаар ч орлуулашгүй үнэ цэнтэй, дахин давтагдашгүй хосгүй бүтээл юм. Дэлхийн хамгийн олон том хэлнээ орчуулагдаж, соёлт хүн төрөлхтний шилдэг бүтээл болсон ”Монголын Нууц Товчоо-г анхаарч үзээгүй, эрдэмтэн судлаач байхгүй гэж хэлэхэд хилс болохгүй бизээ. “Монголын нууц товчоо”-ны 790 жилийн ойгоор ЮНЕСКО-оос түүний дэлхий дахины ач холбогдлыг өндөр үнэлж, “Монголын нууц товчоо” нь “Дэлхийн түүхэн дэх үнэнхүү хосгүй өвөрмөц бүтээл бөгөөд Дэлхий дахины түүх, уран зохиолын аугаа их дурсгал мөн” гэж тунхаглан зарлаж, түүнийг дэлхий даяар, хүн төрөлхтний үнэт бүтээл болгон түгээхийг гишүүн орнуудад уриалсан билээ. *Эх сурвалж: А.Дүүрэнжаргал, “Монголын тахилга шүтлэгт газар нутаг”, Улаанбаатар хот, 2011 он* Их Бурхан Халдун болон түүнийг хүрээлсэн тахилгат газар нутагт хийсэн судалгаанаас үзэхэд одоогоор газар дээр ил байгаа эртний улсуудын 3000 гаруй булш, бунхан бүртгэгдсэний 1700 хүрэлийн үеийнх, 505 хүннүгийн үеийн, 400 түрэгийн үеийн, 550 орчим монголын үеийнх байна. Харин Их Бурхан Халдун уулын өвийн газарт монголын үеийн Их Хаадын онгон оршиж буй бөгөөд эгэл жирийн булш огтоос тааралдахгүй байгаа нь “Гурван мөрийн эхэнд бусдыг бүү нутаглуул” гэсэн Их Хааны гэрээсийг хойч үеийнхэн үнэнчээр хэрэгжүүлсний түүхэн баталгаа болно. Эх сурвалж: *С.Бадамхатан. Чингис Хаан: Энд би нойрсоно. УБ.2010 84–85 дахь тал.* |

**3.4. Тахилгын зан үйлд холбогдох соёлын биет ба биет бус өвийн илэрхийллүүд**

*Энд тухайн тахилгын зан үйлтэй хавсран илэрхийлэгддэг сүсэг бишрэлийг үг, дуу, шүлэг, магтаал, ерөөл, бүжиг, хөгжим, хөгжмийн зэмсэг зэрэг соёлын биет бус өвийн бусад илэрхийллүүд, мөн зан үйлтэй холбогдох хөшөө, бунхан, булш, хиргисүүр, сүг зураг зэрэг соёлын биет өв (түүх, соёлын үл хөдлөх дурсгал)-ийг тоочин хэрхэн, яаж холбогдож байгаа талаар тайлбарлаж бичнэ.*

|  |
| --- |
| Бурхан Халдун уул, түүнийг хүрээлсэн тахилгат газар нутаг нь соёлын дурсгалт газрын ангилалын өөрөө аяндаа үүсэн хөгжсөн соёлын дурсгалт газар болон байгалийн ямар нэг хүчин зүйлстэй холбоотойгоор үүсэж хөгжсөн соёлын дурсгалт газрын аль алиныг төлөөлж байгаа соёлын дурсгалт газар юм. Энэхүү соёлын дурсгалт газар “Их Бурхан Халдун уул”, “Тахилгат Биндэр уул ба холбогдох соёлын дурсгалт газрууд”, “Балдан Бэрээвэн хийд, түүний тахилга шүтлэгт орчин”, “Тахилгат Хар Зүрхний Хөх нуур” гэсэн 4 өвийн газрыг багтааж байдаг. Тахилгат Биндэр уул, Тахилгат Хар зүрхний Хөх нуур, Балдан Бэрээвэн хийд нь Монгол орны зүүн хойт хэсэгт Хэнтийн нурууны төв хэсэгт Их Бурхан Халдун уулын зүүн хойт, зүүн, зүүн өмнө талаар ойролцоогоор .... км зайд тойрон хүрээлэн өөр хоорондоо 30–70 км зайтай орших өвийн газрууд юм.Их Бурхан Халдун болон түүний хүрээлсэн эдгээр өвийн газрууд нь нэгэн газар зүйн бүс нутагт багтаж байгаа ижил төрлийн дурсгалт газрууд болохын зэрэгцээ түүх, соёлын нэгэн бүлэгт хамрагдаж байгаа бие биеээс зайд орших хэсэг бүлэг өвүүд болно. Өөрөөр хэлбэл, эдгээр өвийн газрууд нь цөм умар зүгийн хүйтэн чийглэг уур амьсгалаас өмнө зүгийн хэт хуурай уур амьсгалд шилжих эрс тэс уур амьсгалтай, ойт хээр болон талын ургамалын газар зүйн бүс нутагт багтаж бие биеэс хамгийн хол нь 150 км зайтай оршиж байгаа тахилга шүтлэгтэй газар нутгууд юм. Эдгээр соёлын дурсгалт газрууд бол нүүдлийн соёл иргэншил болон түүний оюун санааны нэг тод илэрхийлэл болох уул, усаа тахин шүтэх нүүдэлчдийн сүсэг бишрэл, зан үйл, амьд уламжлалын гарамгай төлөөлөл мөний хувьд соёлын өвийн түүх, соёлын нэгэн ижил бүлэгт хамрагдаж байгаа болно. **Их Бурхан Халдун, түүнийг хүрээлсэн тахилгат газар нутаг нь Монгол үндэстний бий болгож хөгжүүлж ирсэн нүүдлийн соёл иргэншлийн өлгий нутаг юм.** Бурхан Халдун уул, түүнийг хүрээлсэн газар нутаг нь нүүдлийн соёл иргэншлийн амьдран хөгжиж байгаа, соёлын дурсгалт газрын түгээмэл ач холбогдолтойн бодит нотолгоо, хосгүй гарамгай үлгэр жишээ болохыг олон жишээгээр баталж болно. Тахилга шүтлэгт Бурхан Халдун уул нь Хүн төрөлхтний түүхэн дэх чухал үе(үүд)-ийг илтгэн харуулсан дурсгалт газар төдийгүй дэлхий дахины нийтлэг бөгөөд хосгүй гайхамшигт үнэ цэн бүхий оюун санааны гайхамшигт уламжлал болох уул, ус тахих амьд уламжлал, сүсэг бишрэлийн гарамгай төлөөлөл болж байдаг. **Нэгдүгээрт,** Бурхан Халдун уул нь дэлхий дахины хосгүй гайхамшигт, ач холбогдол бүхий түүх, соёл уран зохиолын гарамгай бүтээл, Хүн төрөлхтний баримтат өв болох “Монголын Нууц Товчоо”- той салашгүй холбоотой. Энэхүү алдарт бүтээлд өгүүлснээр Чингисийн гарал угсаа, намтар түүх нь түүний дээд өвөг Бөртэ Чоно, гэргий Хоо Маралын хамт Бурхан Халдун уулнаа ирж нутагласнаар эхэлдэг бөгөөд энэ хүндтэй шүтээн уулын тухай Монголын Нууц товчоонд 27 удаа дурдсан байдаг. Энэхүү дурсгалт газрын “Монголын Нууц Товчоо”- той холбогдож буй жишээг Хар зүрхний хөх нуур, Хагийн хар нуураар авч үзэж болно. **Хар зүрхний хөх нуур** Хар зүрхний хөх нуур бол байгалийн үзэсгэлэнт газар болохын хамт Монголын тодийгүй Дэлхийн түүхэнд холбогдох байгаль, соёлын хосолмол гайхамшигт дурсгалт газар юм. Энэ нуур нь Хэнтий аймгийн Цэнхэрмандал сумын нутагт, Бурхан Халдун уулын өвөрт Бага Буурлын зүүн өмнө, Юдэгийн голын эх, Бяруутын бүрдний эхэнд оршдог. "Монголын нууц товчоо"-нд Бурхан Халдуны өвөр Хүрэлх дотор Сэнгүр горхины Хар Зүрхний Хөх нуур (Монголын нууц товчоо, 122) хэмээн тэмдэглэсэн байдаг. Энд гуравдугаар жарны Амарлингуй хэмээх шороон шаргачин тахиа жил буюу 1189 онд Жүрхэний Сорхату Жүрхийн хөвүүн Соча Бэхи, Нэхүн тайжийн хөвүүн Хучар, Хутула ханы хөвүүн Алтан зэрэг нөлөө бүхий язгууртнууд Есүхэй баатрын хөвүүн Тэмүжинг хамаг Монголын хаан ширээнд өргөмжилсөн түүхт газар билээ. **Хагийн хар нуур** Хагийн Хар нуур Бурхан Халдун уулаас баруун тийш Туул голын баруун талын томоохон цутгалын нэг болох Хонгорын голын эхэнд оршдог. Үзэсгэлэн төгөлдөр, байгалийн нэгэн гайхамшигт өв газар юм. Хагийн Хар нуур нь Хийдийн сарьдгаас эх авч байсан эртний мөсдөлийн хажуугийн морайнд Ар хүлэр буюу Нуурын голын хөндий боогдсоноос үүссэн эртний мөсдөлийн гаралтай үлдэгдэл нуур аж. Нуурт Хүлэр, Ар хийдийн горхиуд цутгах бөгөөд нуураас Хоолойн гол эх аван урсаж, Хүнхэр Харын голтой нийлэн, Хагийн гол болон урсдаг. Нуурын эргэн тойрон дахь эртний мөсдөлийн хотгор Гүдгэрийн өвөрмөц тогтоцтой, үзэсгзлэнт байгаль нь аялал жуулчлал хөгжүүлэхэд ихээхэн ач холбогдолтой. Энэ нуурын нэр нь "Монголын нууц товчоо"-нд Өхөртү Жубур хэмээн тэмдэглэгдсэн бөгөөд Монголын түүхэнд холбогдох дурсгалт газар нутгийн нэг гэж үзэх бүрэн үндэслэлтэй юм.**Хоёрдугаарт,** Бурхан Халдун уул, түүнийг тойрон хүрээлсэн дурсгалт газар нь нүүдэлчин Монголчууд таван хошуу мал сүргээ адгуулж, аж төрөх явцдаа хөгжүүлж, өнөөг хүргэж ирсэн нүүдлийн соёл иргэншлийн үнэт зүйлсийн бат нотолгоог агуулж байдаг. Энэ тахилга шүтлэгт газар нутагт өнөөдөр ч малчин ардууд хэдэн мянган жилээр өвлөж ирсэн нүүдэлч соёл, нүүдэлч амьдралынхаа хэв маяг, ёс заншил, зан үйл, баяр ёслол, бүтээн туурвих арга ажиллагаа, уламжлалт урлаг, тоглоом наадмаа хадгалан амьдарч хөгжүүлсээр байна. Энэхүү нүүдлийн соёлын өв, амьд уламжлалыг Бурхан Халдун уулаа тойрон аж төрөн амьдарч байгаа Төв, Хэнтий, Сэлэнгэ аймгийн малчин ардуудын амьдрал ахуй, ёс заншил, зан үйл, баяр наадам, ардын уламжлалт мэдлэг, арга ажиллагаанаас нь бүрэн харж болно. Ийнхүү энэ газар нутгийг хүрээлэн амьдрах малчин ардуудын уламжлал, өв соёл хэвээр хадгалагдаж өнөөгийн хэллэгээр соёлын биет бус өвийн илэрхийлэл хэлбэрээр хойч үед өвлөн уламжлагдсаар байна.**Гуравдугаарт,** Их Бурхан Халдуныг тойрсон энэ тахилгат газар нутаг нь дэлхийн түүх, соёл, байгаль, газар зүйн холбогдолтой түүх, судалгааны бүтээлүүдэд “Гурван голын эх нутаг” гэж тэмдэглэгддэг тэр газар нутгийг багтааж байгаа нь тов тодорхой байна. Тайлбарлавал, Бурхан Халдунаас баруун хойш .... км зайд Их давааны баруун хойт ар дор (даваанаас 2 км орчим) Өвөр Өнгөлжингийн гол Ар давааны голтой нийлж эндээс анхлан Онон гол нэрээ авч Ононгийн эх нь болно. Их Бурхан Халдунаас зүүн хойт ам, Сонгинотын үзүүрийн залгаа шахуу Хэрээ толгойн зүүн бэлээс нэгэн эгшэглиг горхи эх аван өмнө зүгт урсан эхлэх нь даруй Хэрлэн голын эх болой. Их Бурхан Халдунаас баруун урагш .... км зайд Бага Хэнтэйн сарьдагийн чанх өврөөс нэгэн горхи эх авч урагш урсаж одох нь даруй Монголын нийслэл–Улаанбаатар хотыг дайран гарч ундаалж буй дэлхийд нэр нь Улаанбаатартай цуг бичигдэж ойлгогддог Туул гол юм. Өөрөөр хэлбэл Онон, Хэрлэнгийн эх нь Бурхан Халдун уулын баруун хойт, зүүн хойноос бараг нэгэн уртраг, өргөргөөс эх авсан голууд юм. Туул гол арай зайдуу газраас эх авч байгаа ч энэ бол Бурхан Халдуны баруун суганд байгаа уулын өврөөс эх авч байгаа юм. Бурхан Халдуны дэргэдүүр эргэн тойронд, Онон, Хэрлэн голын яг эхээр нь “Их газрын даваа”, “Их Хааны энгэр”, ”Их даваа”, ”Их уул” зэрэг ”Их” гэж ихэд хүндэтгэл үзүүлж нэрлэсэн шүтлэгт газрууд элбэг байгаа нь Монголчууд энэ газар нутгийг бүхэлд нь тахин шүтэж ирсний тод илэрхийлэл юм.Мөн энэ дурсгалт газарт “Гурван Хориуд”, ”Их даваа”, ”Их отог”, ”Их Хааны энгэр”, ”Их ахын дэв”, ”Дунд ахын дэв”, “Бага ахын дэв”, ”Ононы рашаан”, ”Босгын даваа” зэрэг шүтлэгт түүхэн газар нутгийн нэр уламжлагдан үлдэснийг эх сурвалжууд, эртнээс нааш үе дамжсан тахил тайлгын уламжлал, хорио цээр, хууч яриа, домог сэлт баталж байгаа болно. Түүнчлэн, Бурхан Халдун уул, түүнийг хүрээлэн орших тахилга шүтлэгт газар нутаг нь хэд хэдэн үнэ цэн бүхий Монголчуудын бахархалт түүхийн болон соёлын дурсгалт газруудыг агуулж байдаг. Үүнд Сарьдгийн хийдийн туйр, Бэрээвэн хийд, Өглөгчийн хэрэм, Гүнжийн сүм, Рашаан хад зэргийг дурдаж болно. * **Сарьдгийн хийдийн туйр**

Улаанбатар хот анх 1639 онд Хутагтын өргөө нэртэйгээр эх суурь нь тавигдаж, 150 жил шахам нүүдэллэн, 1778 онд одоогийн байгаа газраа суурьшсан түүхтэй. Тийнхүү нүүж сууршиж байсан дурсгалт газруудын нэг нь Төв аймгийн Эрдэнэ сумын нутаг дахь Бага Хэнтийн нурууны салбар, Хийдийн сарьдаг уулын аманд орших Сарьдгийн хийд юм. Түүхийн сурвалжид тэмдэглэснээр, Халхын Өндөр гэгээн Занабазар Өргөөгөө улам өргөтгөж, шарын шашны төв болгох зорилгоор 1654 онд Хэнтий уулын өвөрт Рибогэ-жайганданшадублин гэдэг хийд байгуулж эхэлсэн бөгөөд 1680 оны зун үндсэнд нь барьж дуусгасан байна. Сарьдгийн хийд бол Монгол орон Манжид эзлэгдэхийн өмнөх үеийн болон Улаанбаатар хотын эртний түүхэнд холбогдох түүх, уран барилгын нэг чухал дурсгал юм. * **Бэрээвэн хийд**

Монголын алтан ургийнханы гал голомт газар, Бурхан Халдун уулын тахилгыг сүүлийн 250 гаруй жил хийж оролцож ирсэн сүм хийдийн нэг бол Балдан Бэрээвэн хийд юм. Хэнтий уулын салбар, Бэрээвэний хонхор гэдэг газарт энэ хийдийн туйр бий. 1784 онд Дайчин жонон ван Гомбожавын үед үндэс шав нь тавигдсан байдаг. Тус хийд 8000 ламын данстай, Халх Монголын зүүн талын жигүүрийн шашин номын зонхилох төв байжээ. Бэрээвэн хийд их хөвч тайга бүхий уулын энгэрт байрласан учир барилгууд нь чулуу, мод голчилсон хийцтэй юм. Мөн хад чулуунд наалдуулан авируулан босгосон Майдар бурхны сүм байсны дээд талын элгэн хаданд гэлэн Дамбилбранжабал гэгч соёмбо тэмдэг сийлсэн нь одоо хүртэл хадгалагдсаар байна.* **Өглөгчийн хэрэм**

Хэнтий аймгийн Батширээт сумын төвөөс баруун урагш 45 км, Баян гол Өглөгчийн голд нийлэх бэлчрээс 8-10 км орчим зайд, Дайчин уул хэмээх нарс, шинэсэн ойтой уулын аманд шавар наалтгүйгээр чулууг нямбайлан уул түшүүлэн барьсан хэрмийг Өглөгчийн хэрэм гэдэг. Хэрмийн дунд, алсаас тодхон харагдах гозгор хадан цохиог нутгийн ардууд “Чингисийн морины уяа” хэмээн домоглодог. Өглөгчийн хэрэмд барилга байсан ор улбаа байхгүй бөгөөд хэрмийн дотор хананд тулган, шороон дэвсэг нэмж тэгшилсэн байна. Харин түүхч Х.Пэрлээ тэндээс олдсон олдвор шавар савны хагархайнуудаар баримжаалж, Хятаны үед холбогдоно гэж тогтооожээ. Гэвч Өглөгчийн хэрэм нь Хятаны тухай сурвалж бичигт нэр гардаггүй бөгөөд Хятан улсын эзэлсэн Монгол аймгийн нутгийн захаас гадагш Хурхын голын савд оршдог дурсгал юм.* **Гүнжийн сүм**

Энх-Амгалангийн гучин зургаадугаар он /1697/-д Түшээт хан аймгийн Дархан чин вангийн хошууны нутаг нь хойшоо Хүй мандал, урагшаа Авдар баян, баруунаа Сонгино, зүүнээ Хэрлэн хүртэлх өргөн уудам газар нутгийг эзэлж байжээ. Дондовдорж ноёнтон Манжийн гүнжтэй олон жил ханилан сууж байгаад нас барахад нь Манжийн хааны зарлигаар Баруун Баянд сүм барьж, сүмийн хөлөмжид шарилийг нь оршуулж, Гүнжийн сүм хэмээн нэрлэжээ. Гүнжийн сүмийн бүх эд хогшил бараг л янзандаа, өрөө тасалгаа, тасалгааны тавилга, эд хогшил, ширээ сандал, олбог түшлэг, авдар шүүгээ, толь, хувин, домбо сэлт, хаш чулуу, нарийн шаазан болон зандан, суман модоор маш нарийн урлан хийсэн үнэт эдлэл цөм хэвээр хадгалагдаж байгаад 1938-1942 оны үеэр сүйтгүүлжээ.* **Рашаан хад**

Хан Хэнтий болон тахилгат Бурхан Халдун уулаас зүүн тийш Хэнтий аймгийн Батширээт сумын нутаг Биндэр уулын зүүн урд хормойн цохиотой үзүүрийг Рашаан хад гэнэ. Рашаан хад нэн эртний хүн төдийгүй өнөөгийн нүүдлийн мал аж ахуй эрхлэн, аж төрдөг малчдад байгаль газарзүйн тун тохиромжтой нөхцөл бүрдсэн нутаг билээ. Энэ орчимд эртний булш олонтойгоос гадна палеолит, неолитийн чулуун ба хүрэл зэвсэг, Хүннү, Кидан, Монгол гүрний үед холбогдох шавар сав, сумны зэв зэрэг олдвор элбэг тааралддаг. Эндхийн хаднаа полеолитийн үеэс эхлэн Дундад зууны үеийг хүртэл ан амьтан, хүний зураг, хэдэн зуун тамга тэмдэг сийлж, орхон, енисей, кидан, араб, перс, монгол, түвд зэрэг хорь орчим бичээс үлдээжээ. Монголын дорнод хэсгээс Рашаан хад шиг археологийн цогцолбор дурсгал одоо хэр илэрч мэдэгдээгүй бөгөөд нэн Эртнээс Дундад зууныг хүртэл Монголын эртний соёлын нэгэн төв энэ нутагт байсан бололтой.  |

**3.5. Тахилгын зан үйлийн оршин амьдрах чадвар, өвлөн уламжилж буй байдал**

*Энд тахилгын тухайн зан үйлийн цаашид оршин амьдрах чавдарыг бэхжүүлэх, сурталчлах, өвлөн уламжлах талаар бүлэг хамт олны зүгээс гаргаж буй идэвхи санаачилга, хүчин чармайлт зэргийг тодорхойлж бичнэ. /Үүнд сургалтын үйл ажиллагаа, сурталчилгааны гарын авлага, ном, кино, сэтгүүл зэргийг мөн хамруулна./*

|  |
| --- |
| 1990-ээд оны үеэс Монгол улс зах зээлийн харилцаанд шилжиж, улс төр, эдийн засаг, соёлын хүрээнд шинэчлэл хийж эхэлснээр уул усны тахилга тайлгын уламжлал сэргэж, Бурхан халдун уулыг төрийн тахилгатай болгож, Бурхан Халдун уулын тахилгатай өдөр Монголчууд ялангуяа ойр орчмын нутгийн хүмүүс Бурхан Халдун уул өөд цай сүүнийхээ дээж, цацал өргөн мөргөж, маань уншин сүсэглэдэг байна. Бурхан халдун уулаас гадна “Бурхан халдун уул, түүнийг хүрээлсэн тахилгат газар нутаг”-т хамаарах олон уул, овоо, рашаан ус эртнээс нааш бөөгийн болон бурхны шашны тахилгатай байсан. Одоогийн байдлаар зарим уул овооны тахилга хэвээр үргэлжилж, зарим газрынх нь тахилга мартагдаж, заримынх нь тахилгын зан үйл сэргэж байна. Мөнгөн морьт сумаас Бурхан Халдун уул орох замд орших Мөнхжаргалант, сумын төвийн хойт талын Мөнгөнморьт, урд талын Тогос зэрэг уул эртнээс тахилгатай байсан. Одоо ч тахисаар байна. Хар Зүрхний Хөх нуурын хойт талын Зүрх уул эртний тахилгатай байсан бөгөөд нэг хэсэг тасарч байснаа сэргэж, зургаа дахь жилдээ тахиж байна. Мөн нуураас урагш 4-5 км-ийн зайд орших 13 овоо бүхий Овоот хайрханыг хошуу нутгаараа тахидаг байсан нь одоо тэр зан үйл тасарчээ. Хангалын нуурын баруун хойт талын Баян Бараат хайрхан нь бөөгийн тахилгатай байсан нь одоо бас тасарчээ. Бэрээвэн хийдийн хойт талын Мөнх-Өлзийт хайрханы тахилга тасраагүй үргэлжилсээр байна. Баруун жаргалантын овоо байнгын тахилгатай. Өмнөдэлгэр сумын Баянзүрх багийн хойт талын Зүрх уулын тахилга тасарчээ. Санал болгож байгаа дурсгалт газруудын нэг чухал дурсгал болох Биндэрийн овоог хоёр жил тутам түүний орчны гурван сум нийлж тахиж, бэсрэг наадам хийдэг уламжлал тогтжээ. |

**3.6. Зан үйлийн давтамж**

*Энд зан үйлийг үйлддэг улирал, сар, хэрэв тодорхой бол өдөр болон зан үйлийн үргэлжлэх хугацаа, үйлддэг давтамж зэргийг тодорхойлон бичнэ.*

|  |
| --- |
| 1818 оноос албан ёсоор тахиж байсан Бурхан Халдун уулын дархан цаазат байдлыг 1992 онд Улсын бага хурал болон Засгийн газрын тогтоолоор дахин баталгаажуулж Хан Хэнтийн дархан цаазат газрыг байгуулжээ. 1995 онд Ерөнхийлөгч П.Очирбат, 2004 онд Ерөнхийлөгч Н.Багабанди, 2009 онд Ерөнхийлөгч Ц.Элбэгдорж нар тус тус зарлиг гарган Бурхан Халдун уулыг “Төрийн тахилгат уул” хэмээн нэрлэж уулын тэнгэрийг тайх төрийн ёслолыг 4 жилд нэг удаа үйлдэж байхаар тогтсоноос хойш 1998, 2002, 2006, 2010, 2015 онд тахилга үйлдсэн байна.  |

**3.7. Зан үйлтэй холбоотой хорио цээрийн ёс**

*Энд тухайн зан үйлийг үйлдэхэд хориглодог, цээрлэдэг зүйлсийг тоочин бичиж ямар учраас хориглодог, цээрлэдэг талаар тайлбарлана.*

|  |
| --- |
| Нутгийн иргэдийн хууч болон бусад эх сурвалжид үндэслэн үзвэл Бурхан Халдун уулыг тахих ёслол нь бусад төрийн тахилгат уулнуудаас ялгаатай бөгөөд хяз­гаар­лагдмал хүрээнд явагдах жаягтай. “Мөнх хөх тэнгэрээс бусдыг эрх­шээлдээ оруулж байсан их хүний сүлд хийморь, онго шүтээн нь овоо болгон дээр гүйж гараад байдаг болгонд тохирохоосоо тохирохгүй нь олон гэж нутгийнхан ярилцдаг. Хүмүүн бусын явдал үйлддэг нэгэнд Чингис хааны удам байлаа ч овоонд бараалхах хүн­дэднэ. Эмс хийгээд харь элгийн хүн хичнээн сайн санаагаар зорьж очлоо ч хатуурхана. Зөвхөн Мон­голын төрийн төлөө зүтгэж,буй этгээд, бүх цэргийн жанжид, бусад хишигтэн ард иргэд эрэмбэ дэс дараагаар дээд, дунд, бэлийн овоонд бараал­хаж хүндэтгэл үзүүлбэл зохилтой” гэж нэгэн эх сурвалжид дурджээ.  |

**IV. ЗАН ҮЙЛИЙГ ГҮЙЦЭТГЭДЭГ БҮЛЭГ ХАМТ ОЛОН, УРАГ УДАМ**

**4.1. Бүлэг хамт олны тодорхойлолт**

*Энд тахилгын тухайн зан үйлийг чухам ямар бүлэг хамт олон үйлдэж ирсэн болон одоо хэн үйлддэг, хэзээнээс уламжилж гүйцэтгэж ирсэн тухай тайлбарлан бичнэ. Бүлэг хамт олон гэдэгт тахилгын зан үйлийг үйлддэг угсаатан, овог аймаг, ураг удмынхан, бүлэг хүмүүс эсвэл баг, сумынхан зэргээр нарийвчлан тодорхойлж оруулна.*

|  |
| --- |
| Бурхан Халдун уул нь бүх Монголын ард түмний бахархалт, эрхэм дээд ариун шүтээн уул юм.  |

**4.2. Зан үйлийг гүйцэтгэдэг бүлэг хамт олны бүтэц бүрэлдэхүүн, тэдний үүрэг, оролцоо**

*Энд тухайн зан үйлийг үйлдэхэд оролцдог хүмүүс, тэдний тоо, бүтэц бүрэлдэхүүн, тэдний тус бүрийн үүрэг оролцооны талаар тайлбарлан бичнэ. Бүлэг хамт олны бүтэц бүрэлдэхүүнд удирдагч, лам, бөө, дэглэгч, мөргөлчид, зочид гийчид зэрэг аливаа үүрэг оролцоотой оролцдог бүх хүмүүсийг хамруулан ойлгож тодорхойлон бичнэ.*

|  |
| --- |
| Бурхан Халдун уулын тэнгэрийг тайх төрийн ёслолыг “Төрийн тахилгатай уул овооны тэнгэрийг тайх тахилгын ёслолын журам”-ыг баримтлан ёслолд албан ёсоор оролцох бүрэлдэхүүнийг томилон тухайн аймгийн Засаг даргын боловсруулсан тусгай хөтөлбөрийн дагуу үйлдэж байна. “Уул овооны тэнгэрийг тайх төрийн тахилгын ёслолыг үйлдэх тухай” Монгол Улсын Ерөнхийлөгчийн 2004 оны 04 дугаар сарын 23-ны өдрийн 57 тоот зарлиг, түүний хавсралт болох “Төрийн тахилгатай уул овооны тэнгэрийг тайх тахилгын ёслолын журам”-ыг дор оруулав. **Уул овооны тэнгэрийг тайх төрийн тахилгын ёслолыг үйлдэх тухай**Монголын ард түмэн уул овооны төрийн тайлга тахилгын ёслолын өнө эртний түүх уламжлалтай билээ. Эрт цагаас Монголчууд уул овоог орон нутгийн хэмжээнд шүтэж тахиж байснаас гадна түүхийн сурвалжид тэмдэглэснээр XIII зууны үед Чингис хаан Бурхан Халдун уулыг үрийн үрд тахиж. үе тутам шүтэж байхыг зарлиг буулгаж байв. Үүнээс хойш Богд хан, Отгонтэнгэр, Бурхан Халдун уулыг тус тус төрийн ёслолын хэмжээнд зарлигаар тахиж байсны дээр Богд хааны зарлигаар Дарьгангын Дарь овоог тахисан байна.Эх болсон байгаль дэлхийгээ хүмүүнчлэн үзэж хайрлан хамгаалах, газар нутгийнхаа бүрэн бүтэн байдлыг бататган бэхжүүлэх, ард иргэдийнхээ эх оронч. үндэсний үзлийг сэргээн бадраах утга санаа, үйлдлэг сэтгэлгээг агуулдагт энэхүү тайлга тахилгын ёслолын ач холбогдол гүнээ оршиж байдаг билээ.Өвөг дээдсийнхээ өнө эртний энэ сайхан зан заншил, түүх соёл, төрт ёсны уламжлалыг баримтлан уул овооны тэнгэрийг тайх төрийн тахилгын ёслолыг эдүгээ цагийн байдалд нийцүүлэн үйлдэж байх нь зүйтэй хэмээн үзэж Үндсэн хуулийн 34 дүгээр зүйлийн 1 дэх заалтыг үндэслэн ЗАРЛИГ буулгах нь:1. Бурхан Халдун уул, Богд хан хайрхан уул, Отгонтэнгэр уулын тэнгэрийг тайх, Дарьгангын Дарь овоог тахих төрийн тахилгын ёслолыг үйлдэх нь зүйтэй хэмээн үзэж дээрхи уул, овоог Төрийн тахилгатай уул, овоо хэмээн нэрлэсүгэй.2. Төрийн тахилгатай овоо, уул бүрийн тэнгэрийг тайх тахилгын ёслолыг 4 жилд нэг удаа үйлдсүгэй.3. Төрийн тахилгатай овоо, уулын тэнгэрийг тайх тахилгын ёслолд төрөөс албан ёсоор оролцох оролцоог уг зарлигийн хавсралт журмаар баталсугай.Монгол Улсын Ерөнхийлөгчийн2004 оны 04 дугаар сарын 23-ны өдрийн57 тоот зарлигийн хавсралт**ТӨРИЙН ТАХИЛГАТАЙ УУЛ ОВООНЫ ТЭНГЭРИЙГ ТАЙХ ТАХИЛГЫН ЁСЛОЛЫН ЖУРАМ****НЭГДҮГЭЭР БҮЛЭГ****Нийтлэг үндэслэл**1. Төрийн тахилгатай уул овооны тэнгэрийг тайх тахилгын ёслолын журмын зорилго1.1. Энэхүү журмаар Богдхан хайрхан уул, Бурхан Халдун уул, Отгонтэнгэр уулын тэнгэрийг тайх, Дарьгангын Дарь овоог тахих төрийн тайлга тахилгын /цаашид "ёслол" гэх/ ёслолд төрийн оролцоо, ёслолыг үйлдэх газар, санхүүжилт болон бусад зүйлсийг журамлан тогтооно.**ХОЁРДУГААР БҮЛЭГ****Ёслолд төрийг төлөөлөн оролцох тухай ба ёслолыг үйлдэх газар**2. Ёслолд албан ёсоор оролцох бүрэлдэхүүн2.1 Уг ёслолын ажиллагаанд төрөөс албан ёсоор дараахи бүрэлдэхүүнтэйгээр оролцоно;* Монгол улсын төрийг төлөөлж элч төлөөлөгчийг /цаашид "төрийн элч төлөөлөгч" гэх/ Монгол Улсын Ерөнхийлөгч томилох бөгөөд төрийн элч төлөөлөгч нь сайдаас доошгүй албан тушаалтан байх буюу төрийн өндөр албанд ажиллаж байсан зүтгэлтэн байж болно.
* Ёслолд төрийн элч төлөөлөгчийг тухайн аймгийн ИТХ-ын Тэргүүлэгчдийн дарга, Засаг дарга болон бусад бараа бологсод дагалдана.
* Монгол Улсын Ерөнхийлөгч, Улсын Их Хурлын дарга, Ерөнхий сайдын аль нэг нь өөрийн тааллаар оролцох бол тухайн ёслолд Монгол улсын төрийг төлөөлнө.
* Төрийн элч төлөөлөгч нь Монгол Улсын Ерөнхийлөгчийн зарлигийн айлтгал бичиг, торго, хүж, сум болон төрөөс илгээдэг бусад эд зүйлсийг ёслолын ажиллагаанд төрийн нэрийн өмнөөс өргөн барих үүрэг гүйцэтгэнэ.

2.2.Ёслолын ажиллагааг тухайн аймаг, нийслэлийн Засаг дарга удирдан явуулна.3. Ёслол үйлдэх газар3.1. Ёслолыг Богдхан хайрхан уул, Бурхан Халдун уул, Отгонтэнгэр уул, Дарьгангын Дарь овооны тахилгын овооны тус газарт /эртнээс тахиж ирсэн уламжлалтай тэр газарт/ нь үйлдэнэ.**ГУРАВДУГААР БҮЛЭГ****4. Бусад зүйл**1. Ёслолын үеийн дэг журмыг тухайн аймгийн Засаг даргын боловсруулсан тусгай хөтөлбөрөөр хэрэгжүүлнэ. Үүнд ёслолд оролцогсдын байр орчин, хоол, унаа, зам, тэдгээрийн аюулгүй байдал бүгд багтана. Харин Монгол Улсын Ерөнхийлөгч, Улсын Их Хурлын дарга, Ерөнхий сайд ёслолд оролцох тохиолдолд тэдний аюулгүй байдал ба ёслолын асуудлыг төрийн тусгай хамгаалалтын болон ёслолын алба хариуцан, ёслолын ажиллагааг зохион байгуулах комисстой хамтран гүйцэтгэнэ. Чингэхдээ тухайн ёслолын батлагдсан дэг дарааллыг баримтлана.2. Ёслолын үеэр шашны хуврагуудын унших ном, үйлдэх үйлдлүүдийг уул, овоо тус бүрийн тайлгын нь онцлогийг харгалзан үзэж, тухайн аймаг, нийслэлийн Иргэдийн Төлөөлөгчдийн Хурал /түүний тэргүүлэгчид, дарга/ зохицуулна.3. Ёслолын үеэр төрөө дээдлэхийн билэгдлээр төрийн элч төлөөлөгчдийг эрхэмлэн хүндэтгэнэ. Энэ нь шашны эрхэм хуврагуудад хамаарна.4. Ёслолын ажиллагааг хэвлэл, мэдээллийн хэрэгслээр өргөн сурталчилна.5. Ёслолын үйл ажиллагааг гэрэл зураг, баримтат кино, цахим хэлбэрээр баримтжуулан Монгол Улсын Үндэсний архивын сан хөмрөгт хадгалуулахыг төр хариуцна.5. Уул, овооны тэнгэрийг тайх төрийн тахилгын ёслолын үеэр цээрлэх зүйл5.1. Ёслолын үеэр амьтны амийг тэвчиж, цус гаргах, архи уух, маргалдаж сөргөлдөх. цээртэй үг хэлэх. ёс бус авир гаргах болон ёслолын дэг, дарааллыг зөрчихийг цээрлэнэ.----оОо- |

**4.3. Зан үйлийн өвлөн уламжлагч**

*Зан үйлийг хамгийн сайн мэдэж дэглэж байгаа өвлөн уламжлагч хүний тухай тодорхойлон бичнэ.*

|  |
| --- |
| Бурхан Халдун уулын тэнгэрийг тайх төрийн ёслолыг “Төрийн тахилгатай уул овооны тэнгэрийг тайх тахилгын ёслолын журам”-ыг баримтлан ёслолд албан ёсоор оролцох бүрэлдэхүүнийг томилон гүйцэлдүүлж, иргэд, сүсэгтэн олон, Монголчууд бүх нийтээр чөлөөтэй тахин шүтэж байна. Тахилгын зан үйлийг тусгай боловсруулсан хөтөлбөрийн дагуу төрийн төлөөллүүддийн оролцоотой нарийн чанд дэг журмын дагуу тусгай бэлтгэгдсэн бүтэц бүрэлдэхүүнтэйгээр зохион байгуулж байна. Бурхан Халдун уул нь төрийн тахилгат, бүх Монголчуудын шүтээн уул юм.  |

**4.4. Тухайн газрын бүлэг хамт олны төлөөлөл**

*Энд тухайн тахилга шүтлэгт газар, зан үйлийн талаар хамгийн сайн мэдэх, цаашид тухайн хамт олныг төлөөлөн холбоо барьж ажиллах хүний мэдээллийг оруулна.*

|  |  |  |  |
| --- | --- | --- | --- |
| Ургийн овог:  |  | Эцэг эхийн нэр:  |  |
| Нэр:  |  | Регистрийн дугаар: |  |
| Ажиллаж буй газар: |  | Албан тушаал:  |  |
| Ажлын хаяг:  |  |
| Гэрийн хаяг: |  |
| Ажлын утас: |  | Имэйл хаяг: |  |
| Гар утас: |  | Бусад: |  |
| Тахилгын зан үйлд ямар үүрэгтэй оролцдог талаар тайлбарлан бичнэ үү: |

**V. ТАХИЛГА ШҮТЛЭГТ ГАЗАР, ЗАН ҮЙЛИЙН ХАМГААЛАЛТЫН БАЙДАЛ**

**5.1. Тахилга шүтлэгт газар, зан үйлийг хамгаалалтад авсан байдал**

*Энд тухайн тахилга шүтлэгт газар Монгол улсын хуулийн хүрээнд байгалийн болон соёлын хамгаалалалтад авсан байдлыг тодохойлно.*

|  |  |
| --- | --- |
| **i) Дэлхийн байгаль, соёлын өвийн жагсаалтад авсан эсэх** | [x]  Дэлхийн өвийн жагсаалтанд[ ]  Дэлхийн өвийн үндэсний урьдчилсан  Жагсаалтанд |
| **ii) Улсын хамгаалалттай газар нутгийн ангилалд хаамаарах байдал** | [x]  Дархан цаазат газар[ ]  Байгалийн цогцолборт газар[ ]  Байгалийн нөөц газар[ ]  Дурсгалт газар[ ]  Дээрхийн алинд ч хамаарахгүй |
| **iii) Аймаг, нийслэл, сум, дүүргийн тусгай хамгаалалтад авсан байдал** | [x]  Аймаг, нийслэл[ ]  Сум, дүүрэг[ ]  Хамгаалалтанд аваагүй |

**5.2. Яаралтай хамгаалах шаарлагатай СББӨ-ийн Дэлхийн жагсаалтанд бүртгэгдсэн “Уул овоо тахих Монгол зан үйл”-ийн оршин амьдрах чадварыг хангахтай холбогдуулан хийсэн ажил**

*Энд “Уул овоо тахих Монгол зан үйл” нь ЮНЕСКО-ийн 2003 оны Конвенцийн дагуу 2017 онд Яаралтай хамгаалах шаарлагатай СББӨ-ийн Дэлхийн жагсаалтанд бүртгэгдсэнтэй холбогдуулан тухайн тахилга шүтлэгт газар, зан үйлийг хадгалж хамгаалах, сэргээх, хөхүүлэн дэмжих, сурталчлан таниулах, түүний оршин амьдрах чадварыг хангах хүрээнд харьяа сум, орон нутаг, хамт олон, айл өрх, хувь хүний зүгээс сүүлийн үед авч хэрэгжүүлсэн ажил, арга хэмжээний талаар тайлбарлан бичнэ.*

|  |
| --- |
| **Бурхан Халдун уулын хамгаалалтын статус*** Монголын эртний хууль цаазын бичиг “Халх журам”-аар дархан цаазат болгосон.
* Хуучин нэрээр БНМАУ-ын Бага Хурлын 1992 оны 11-р тогтоолоор Хан Хэнтийн ДЦГ-ыг, Монгол улсын Засгийн газрын 1992 оны 31-р тогтоолоор Хан Хэнтийн ДЦГ-ын Хамгаалалтын захиргааг байгуулсан. тусгай хамгаалалттай газрын “Дархан цаазат газар”-ын ангилалд оруулсан
* 1994-1995 оны Дэлхийн Өвийн Урьдчилсан Жагсаалтад орсон.
* 1995 онд Бурхан халдун уулыг тайж ирсэн уламжлалыг сэргээх тухай Монгол Улсын Ерөнхийлөгчийн 110 тоот зарлиг гарч Бурхан халдун уулыг Төрийн тахилгат уул болгон, тахих ёслолыг 4 жилд нэг удаа үйлдэж байхаар тогтсон. Өнөөдрийн байдлаар 5 удаа төрт ёсны тахилга үйлдээд байна.
* 2000 онд ТХГН дахь рашаан ашиглах журмын тухай Байгаль орчны сайдын 21 тоот тушаал гарав.
* 2004 оны 4 дүгээр сарын 23-ны өдөр Монгол Улсын Ерөнхийлөгч “Уул овооны тэнгэрийг тайх төрийн ёслолыг үйлдэх дэгийн тухай” 57 дугаар зарлигаа буулгав.
* Төрийн тахилгын үед ТХГН-т горим, дэглэм сахиулахад олон нийтийн мөрдөх журмын тухай Байгаль орчин, Аялал жуулчлалын Яамны сайдын 2010 оны 05-р сарын 03-ны өдрийн 121 тоот тушаал гарав.
* 2010 оны 09-р сарын 20 –нд Бурхан Халдун уул, түүний орчмын газар нутгийг Дэлхийн байгаль, соёлын өвд бүртгүүлэх тухай Монгол Улсын Ерөнхийлөгчийн 203 тоот зарлиг гарав.
* 2015 онд Дэлхийн Өвөөнийн Хорооны ээлжит хуралдаанаар “Их Бурхан Халдун Уул, түүнийг хүрээлсэн тахилга шүтлэгт газар нутаг”-ийг Хүн Төрөлхтний Байгаль, соёлын хосгүй үнэт өвийн ангиллаар Дэлхийн Өвд бүртгэн авав.

**Хадгалалт хамгаалалтын одоогийн байдал**: Ийнхүү ДӨ-д бүртгэгдсэн Бурхан халдун уул Монголын үе үеийн удирдагчдаас авч хэрэгжүүлж мөрдөж ирсэн тусгай хязгаарлалтуудтай холбоотойгоор Бурхан Халдун уул нь монголчуудын их шүтээн уул болж, эртнээс нааш тахин шүтэж, дархалж ирсэн. Их Монгол Улс, Монголын эзэнт гүрэн, Их эзэн Чингис хааны түүх, амьдралтай салшгүй холбоотой төдийгүй, Чингис хаан Бурхан халдун уулыг тахилга шүтлэгтэй болгосон, түүнийг энд оршуулсан гэж үздэг учир асар их хайрлаж хамгаалж ирсэн. Одоо ч тийм байна. Одоо Ерөнхийлөгчийн зарлигийн дагуу 4 жилд нэг удаа тэнгэрийг тайх ёслолыг Чингисийн Цэргийн Хар тугийг цэнгүүлэх ёслолтой цугт нь хийж байна.Бурхан халдун уул болон түүний ойр орчмын газар нутаг нь:-Одоо ХХТХГН-ын ДЦГ-ын ангилалд багтаж байгаа; -байршил, газарзүйн хувьд далайн түвшнээс дээш өндөрт өргөгдсөн, -битүү модоор хүрээлэгдсэн, гол горхи, булаг шанд, намаг балчиг, асга хад ихтэй, очиход бэрх;-ХХТХГН-ийн ДЦГ-ын хязгаарлалтын бүсэд багтах учраас ойролцоогоор 50–60 км, зарим газартаа 100 км орчим зайд хүн ам төвлөрч суурьшсан хот, суурин газар байхгүй;-Уул уурхайн олборлолт болон хайгуул хийгдээгүй -газар тариалангийн үйл ажиллагаа явагддаггүй;-Хүрч очиход хамгийн ойр дөт зам нь Мөнгөнморьт сумаас 95 км бөгөөд бэрх зам харгуйтай;-тахилгаас бусад үед төдийлэн хүн очдоггүй. Ийм учраас байгалийн онгон дагшин байдлаа харьцангуй сайн хадгалж үлджээ. Одоо ч тийм байна. **Өв орших аймаг, сумын хэмжээнд хэрэгжиж байгаа төлөвлөгөөнүүд** * Хан Хэнтийн тусгай хамгаалалттай газар нутгийн менежментийн төлөвлөгөө (2008-2013) *(БОЯ-ны ТХНУГ-ын дарга 2008 онд батлав).*
* Хан Хэнтийн дархан цаазат газрын үйл ажиллагааны төлөвлөгөө
* Хан Хэнтийн тусгай хамгаалалттай газрын Хэнтий аймгийн Өмнөдэлгэр сумын орчны бүсийн менежментийн төлөвлөгөө (2011-2015).

*(Өмнөдэлгэр сумын Иргэдийн төлөөлөгчдийн хурлын 2010 оны 12-р сарын 27-ны өдрийн 07 тоот тогтоолоор батлав).* * Хан Хэнтийн тусгай хамгаалалттай газрын Хэнтий аймгийн Батширээт сумын орчны бүсийн менежментийн төлөвлөгөө
* Батширээт сумын аялал жуулчлал хөгжүүлэх төлөвлөгөө
* Хавтгарын Орон нутгийн тусгай хамгаалалттай газрын менежментийн төлөвлөгөө
* Аймаг, сум хөгжүүлэх төлөвлөгөө

**Бурхан Халдун уул, түүнийг хүрээлсэн тахилгат газар нутгийг хайрлаж хамгаалах тухайд**Бурхан Халдун уул, түүнийг тойрон хүрээлсэн тахилгат газар нутаг нь Хан Хэнтийн Дархан цаазат газрын нутаг дэвсгэрт оршдог нь түүний байгаль, соёлын үнэ цэнэ, үнэт зүйлсийг нь унаган төрх байдлаар нь хадгалж хамгаалан хойч үеийхэндээ өвлөн үлдээхэд чухал ач холбогдолтой юм.Хан Хэнтийн Дархан цаазат газрыг 1992 онд байгуулж хамгаалалтын болон орчны бүсийн хил хязгаарыг тогтоож, хамгаалалтын Захиргааг байгуулсан байна. Хан Хэнтийн Дархан Цаазат газар (ХХДЦГ) нь Хэнтий аймгийн Батширээт, Өмнөдэлгэр, Төв аймгийн Мөнгөнморьт, Эрдэнэ, Батсүмбэр, Сэлэнгэ аймгийн Мандал, Ерөө зэрэг 7 сумын нутгийг хамарсан 122707429 талбайг эзлэн оршино.ХХДЦГ нь “Онгон бүс”, “Хамгаалалтын бүс”, “Хязгаарлалтын бүс гэсэн 3 ангиллын менежментийн бүстэй. Бурхан Халдун уул, түүнийг тойрон хүрээлсэн тахилгат газруудын ихэнх нь эдгээр хамгаалалтын бүсэд оршдог.Одоогоор ХХДЦГ-ын хилээс гадагш ойролцоогоор 50-60км, зарим газартаа 100 гаруй км-ын зайтай газарт хүн оршин суудаггүй. Энэ нь Бурхан Халдун уул, түүнийг хүрээлсэн тахилгат газар нутгуудыг голдуу тодорхой хугацаанд хүмүүс ойрхон очиж тахидаг, эсвэл алс холоос ч Бурхан Халдун уулаа тахидаг заншилтай гэсэн үг юм. Нийт иргэд өөрийн нутагт байгаа тахилгат уулаа айл, өрхөөрөө нийлээд тахидаг. Үүнийг Бурхан Халдунаа давхар шүтэж дээдэлж байна гэж үздэг. Сэтгэл байвал газар холддоггүй гэж ярьдаг ажээ. Тухайлбал, Мөнгөнморьт хайрхан, Тогос хайрхан, Мөнхжаргалант Хайрхан, Хархираа хайрхан, Зоргал хайрхан, Буурлын овоо, Хутагт хайрхан, Биндэр овоо, Мөнх-өлзийт хайрхан, Асралт хайрхан зэрэг тахилгат уулаа нутгийн ардууд жил бүр нутаг нугадаа тахиж, шүтэн биширч, хайрлан хамгаалсаар иржээ. Энэ сайхан зан заншил, зан үйл нь Бурхан Халдун, түүнийг хүрээлсэн газар нутаг, байгаль, соёлын үнэт зүйлийг хамгаалж хойч үедээ өвлүүлэхэд үнэлж баршгүй ач холбогдолтой болжээ.Орчны бүсийн зорилго нь ХХДЦГ-т үзүүлж байгаа болон үзүүлж болзошгүй сөрөг нөлөөллийг багасгах, арилгах, урьдчилан сэргийлэх, тухайн газар нутгийг хамгаалахад иргэдийн оролцоог нэмэгдүүлэх, тэднээс ахуй амьдралаа баталгаажуулах, байгалийн баялгийг зохих хуулийн дагуу зүй зохистой ашиглах бололцоо олгоход оршино. ХХДЦГ-ын Орчны бүс нь Бурхан Халдун, түүнийгхүрээлсэн тахилгат газар нутгийг хамгаалахад чухал үүрэгтэй байна. Энэ орчны бүсэд дээр дурдсан сумдын нутгаас нийт 1,7 сая га газар хамаарагддаг байна. Энэ орчны бүсэд дээрх 7 сумын 6000 гаруй өрхийн 24000 хүн ам оршин сууж байгаа нь сумдын нийт хүн амын 50 гаруй хувь болж байгаа аж. Мөн орчны бүсэд 290000 мал бэлчээрлэж байна. Орчны бүсийн сумдад ерөнхий боловсролын 9 дунд сургууль, 4 бага сургууль ажиллаж, 10000 гаруй хүүхэд суралцаж байна. Тэрчлэн нэлээд олон сүм хийд үйл ажиллагаагаа явуулж байгаа билээ. Энэ бүсэд аялал жуулчлал эрхлэхийг дэмжиж байгаа бөгөөд нэлээд хэдэн жуулчны бааз ажиллаж байна. Аялал жуулчлалын гол хэлбэр нь Чингис хааны үйл амьдралтай холбоотой түүх, соёлын дурсгалт газраар аялах, Бурхан Халдун болон бусад тахилга шүтлэгт уул усыг хүндэтгэх, халуун рашаан усанд орох, нуур голд загасчлах, явган болон мориор аялах зэрэг болно.ХХДЦГ-ын хамгаалалтын захиргаа нь ХХТХГ-ын Менежментийн төлөвлөгөөг 2009 онд БОАЖЯ-аар батлуулан мөрдөж байгаа нь Бурхан Халдун уул, түүнийг хүрээлсэн тахилгат газар нутгуудыг хадгалж хамгаалахад онцгой үүрэг гүйцэтгэж байна.Бидний хэрэгжүүлж буй энэ төслийн нэг гол зорилго бол Бурхан Халдун уул, түүнийг хүрээлсэн тахилгат газар нутгийн тахилгын ёс заншил, зан үйл, хорио цээрийг сахиж, тэдгээрийг энэ нутгийн байгаль орчин, байгалийн болон соёлын үнэт зүйлсийг хайрлах, хадгалах, хамгаалах, хөгжлийн зорилгод зүй зохистой хэрэглэхэд тус дөхөм үзүүлэхэд оршиж байна. Энэ зорилгыг хэрэгжүүлэх хамгийн гол арга зам бол тахилгат газар нутгийн үнэ цэнийг хадгалж хамгаалах, сурталчлан түгээх, тахилга шүтлэгийн сайн сайхан үр дагавар, ёс заншил, зан үйл, хорио цээрийн уламжлалыг хүн ардад ухамсарлуулж ойлгуулах арга хэмжээг төлөвлөж ажиллах явдал юм.Иймээс бид төр засгийн байгууллага, нутгийн захиргаа, иргэд, ХХДЦГ-ын хамгаалалтын захиргаа, мэргэжилтнүүдэд зориулан товч Зөвлөмж гаргаж, сумдын ЗДТГ-ын хөгжлийн төлөвлөгөө, ХХДЦГ-ын Менежментийн төлөвлөгөөнд (2010-2015) тахилгын ёс заншил, тахилгат газар нутгийг хадгалж хамгаалах, сурталчлан алдаршуулах, хүн ардад ойлгуулахтай холбогдсон арга хэмжээг тусгах, санал нэмж оруулах явдал хамгийн үр ашигтай болно гэж үзэж байна. |

**5.3. Тахилга шүтлэгт газрын байгаль, соёлын орчинд нөлөөлж буй эрсдэл**

*Энд тухайн тахилга шүтлэгт газарт хүний буруутай үйл ажиллагаа, байгаль, цаг уур, болон бусад нөлөөллөөс үүдэлтэй аливаа эрсдлийг тодорхойлж бичнэ.*

|  |  |
| --- | --- |
| Хүний үйл ажиллагаанаас үүдэлтэй эрсдэл | Бурхан Халдун уул нь Хэнтий аймгийн Өмнөдэлгэр сумын нутагт орших боловч ууланд очих хамгийн ойр зам нь Төв аймгийн Мөнгөнморьт сумаас 95км, Ононгийн халуун рашаан нь Хэнтий аймгийн Батширээт сумын төвөөс 120 орчим км зайтай. Мөнгөнморьт сум 2065 хүн амтай, Батширээт 2200 хүн амтай хэдий ч, Бурхан Халдун уул болон Ононгийн халуун рашааны ойр орчимд 100-150 км-т төвлөрсөн хот тосгон байхгүй, малчдын өвөлжөө бууц, зуслан байхгүй. Дархан цаазат газрын хязгаарлалтын бүсэд оршдог тул газар тариалан, уул уурхайн үйл ажиллагаа явуулахыг хатуу хориглосон. Байгаль орчны сайдын тушаалаар батлагдсан “Тусгай хамгаалалттай газар нутагт рашаан ашиглах тухай журам”-ын дагуу Ононгийн халуун рашааныг зөвхөн үйлдвэрлэлийн бус ахуйн зориулалтаар ашиглаж байна. Балдан Бэрээвэн хийдээс Өглөгчийн хэрэм, Биндэрийн овоо, Рашаан хад орох зам дагуу буюу Дунд жаргалантын голын дагуу монгол бүлш, хиргэсүүр, буган хөшөө, түрэгийн үеийн тахилын онгон олноор тааралдах бөгөөд тэдгээрт гол төлөв археологийн албан ёсны малтлага хийсэн байна. Мөн хууль бусаар ухаж тоносон булш, хиргэсүүр бас цөөнгүй байна. **Биндэр уул, түүний шүтээн овоо, Рашаан хад, Өглөгчийн хэрэм нь** Хэнтий аймгийн Батширээт сумын Хурх багийн нутагт оршино. Биндэрийн овоо, Рашаан хад нь Батширээт болон Биндэр сум орох замд оршдог ч тийм их олон салаа зам гараагүй. Овооны ойр орчмын булш бунхан, хиргэсүүрүүд хууль бусаар булш тоногчдын гарт өртөх магадлал өндөр, ийм тохиолдлууд ч гарсан байна. Энэ газар нутаг нь Биндэрийн нуур, Хурх, Баянгол гээд хойт, урд, зүүн талаараа гол, нууртай, бэлчээрийн мал аж ахуй эрхлэхэд нэн тааламжтай орчин учраас малчин айл өрхүүд эргэн тойронд нь олноор нутаглаж, малын тоо толгой нэмэгдэж, мянгат малчид олноор төрсөн байдаг учраас бэлчээр талхлагдах, орчин бохирдох, хөрс элэгдэж эвдрэх зэрэг сөрөг үр дагаврууд гарах магадлал ялангуяа хур багатай жилд илүү ажиглагдах болжээ. Өглөгчийн Хэрэм байгаа Улаан Хадны орчимд 3, түүний баруун урд 2, Өглөгчийн аманд 3 өвөлжөө, 1 хамаржаа, нийт 8 өвөлжөө, 1 хаваржаа, 2 зуслан байгаа юм. Мөн хүн ам ихтэй учраас хуурайшилтын үед хүний санамсар болгоомжгүй үйл ажиллагаанаас үүдэлтэйгээр түймэрт өртөх магадлал өндөр. Балданбэрээвэн хийд, Хангал нуур нь Хэнтий аймгийн Өмнөдэлгэр сумын нутагт сумын төвөөс хойш .............км зайд Баянзүрх багийн нутагт оршдог. Хийдэд мөргөх эргэлч мөргөлчид, аялагч амрагчдын тоо сүүлийн жилүүдэд эрс нэмэгдсэнтэй холбоотойгоор хөрс бохирдон, талхлагдаж, хууль бусаар ан агнах явдал гардгаас нутгийн ан амьтан дайжин цөөрч байна. Ялангуяа жилд нэг удаа 3 хоног болдог бүтээлийн хурлын үеэр хол ойрын хүмүүс ихээр ирж, түүний эргэн тойронд түр буудаллан саатдаг нь орчныг бохирдуулах, машин зам гаргаж, хөрс ногоог эвдэж муутгах бас нэг шалтгаан болж байна. Хангал нуур, Бэрээвэн хийдийн орчинд 10 гаруй мянган мал бүхий 20 гаруй өрх айл өвөлжиж хаварждаг бөгөөд нуурын баруун хойно хоёр хот айл өвөл зунгүй Орчны бүсийн зөвлөлийн мэдээлэл сурталчилгааны байрыг хариуцан нутаглаж, зүүн болон зүүн хойт талаараа өвөлждөг 20 орчим айл зундаа Хурхын голруу орж зусдаг нь зуны улиралд тус нуур нутгийн хүн малын хөлөөс зайдуу байдаг. Дээрх дурсгалт газруудыг харьяалж байгаа Өмнөдэлгэр сумын 2-р баг буюу Баянзүрх багийн төв нь Хангал нуур, Бэрээвэн хийдээс зүүн урагш, эрт тахидаг байсан Зүрх уулын өвөрт оршино. Багийн төвөөс урагш 200 орчим метрийн зайд жилийн дөрвөн улиралд аньж ширгэдэггүй, өвөлдөө хөлддөггүй, 2-3 мянган мал болон нутгийн хүн ардыг ундаалж байдаг ариун дагшин рашаан байдаг. Рашаан нь эхээсээ ундран эх байдлаараа задгай урсаж байгаа ба хүн малын хөлөөс хамгаалж хашаа барьжээ. Тус баг 207 өрхтэйгөөс 119 нь мал аж ахуй дээр байна. 658 хүн амтай, 49748 толгой малтай. Эдгээр айл өрхүүдээс бүрдсэн 9 ой хамгаалах нөхөрлөл, малчны бүлгүүд зохион байгуулагдан ажиллаж байна. **Рашаан хад** нь гайхамшигтай дүрс зургууд, бичээсүүдтэй боловч хад чулуу болон тэдгээрийн дээрх сүг зураг нь хүний гараар илт сүйтгэгдэж муудсан зүйлгүй. Харин он удаан жилийн цаг хугацааны элэгдэлд орж, тайлж уншихад бэрхшээлтэй болсон байна. Энэ гайхамшигтай дурсгалыг хадгалж хамгаалах, сэргээх ажил нэн даруй шаардлагатай байна. Юуны өмнө мал орохоос хамгаалан хашаа хайс хийж хамгаалах, нутгийн иргэдэд хариуцуулж, тодорхой хэмжээгээр цалинжуулж урамшуулах хэрэгтэй байна. Түүнээс гадна үзэж танилцах, сонирхох, судлах, сэргээн засахаас өөр ямар нэг тодорхой зорилгогүй хүнийг оруулахгүй байх, хүмүүс ирж үзэхэд уг газрын түүхэн үнэ цэнийг ойлгуулсан, сандаалж суух, гар хүргэх, элдэв зүйл эрээчиж сараачих, орчныг нь бохирдуулах зэргээр элдвээр муутгаж гэмтээхгүй байхыг анхааруулсан самбар хийж байрлуулах нь зүйтэй. Цаашилбал нар салхи, бороо уснаас хамгаалах, хад чулуунуудыг бэхжүүлэх, дүрс зураг, бичээсүүдийг сэргээх явдал нэн шаардлагатай гэж үзэж байна. Эдгээр нь хамгаалалтын хамгийн наад захын бөгөөд энгийн арга болно. Энд сум, багийн байгаль хамгаалах нөхөрлөлүүдийн үйл ажиллагааг чиглүүлэх нь зүйтэй гэж үзэж байна. Биндэр уул орчмын дурсгалт газрыг харъяалж байгаа Хэнтий аймгийн Батширээт сумын Хурх баг нийт 336 хүн амтай, 42162 толгой малтай, 94 айл өрхтэйгөөс 88 нь мал аж ахуй дээр ажиллаж байна. Малчны бүлэг 4, ой хамгаалах нөхөрлөл 2 байгуулагдан ажиллаж байна. Батширээт сум 683 өрх, 2200 хүн, 64000 малтай.Мөн Бурхан Халдун уулруу очих дардан сайхан зам байхгүй, ялангуяа цагийн сайхан зун намрын цагт бороо хур ихтэй, өвөлдөө цас их унадагаас тийш очих нь тун бага ч төрийн тахилгын үеэр хүн олноор очиж эмх замбараагүй зам мөр гаргаж, хөрсний зөөлөн гадаргууг эвдэж гэмтээх, хог их хаяж, орчныг бохирдуулах явдал гарч байна. Гэхдээ Бурхан халдун уулын тайлга тахилгад оролцогчдод хандан гаргасан Бурхан халдун уулын тэнгэрийн тайлгын дэг ёсыг сахиулан өндөр дээд эцэг өвгөдийн үеэс онголж тахисан төрийн сүлд тайлгын овоо, энэхүү онгон дагшин газарт ирж байрласан хойноо унаа тэргээр сэлгүүцэж, салаа зам гаргах, эмзэг зөөлөн хөрсийг гэмтээх, нүх ухаж, эрүүл газрыг гэмтээх, хоол хүнсний шавхруу, шил лааз, цаас яс зэргийг ил задгай хаях, мод бут сөөг хугалж гэмтээх, буу зэвсэг авч явах, гол горхины загас жараахай, жигүүртэн шувуу болон ой тайгын том жижиг амьтдыг үргээн цочоох, агнахыг хатуу цээрлүүлж байгаа нь үр дүнгээ өгч байна. Цаашид төрийн тахилгын үеэр эртний уламжлалыг хатуу дагаж байх шаардлагатай. Биндэрийн овоо, Рашаан хадны дэргэдүүр Батширээт, Биндэр сумдыг Баруун аймаг руу явах төв замтай холбосон нэг гол зам, дурсгалууд руу очих нэг нэг салаа зам байгаа нь газрын хөрсний эвдрэлд үзүүлэх сөрөг нөлөө харьцангуй бага байна гэж үзэж болохоор байна. Гэхдээ аялагч, амрагчид ихээр зорчих болсон энэ үед энэ хоёр дурсгалыг үзэж сонирхохгүйгээр, ялангуяа Биндэрийн овоонд бараалхаж, аян зам, ажил хэргээ даатгахгүйгээр явдаг зорчигч бараг үгүй гэж хэлж болно. Үүнтэй холбоотойгоор уг дурсгалуудын орчны газар ногоог гэмтээх, хог хаягдлаар бохирдуулах, тоосжилтыг ихэсгэх зэргээр үзүүлэх сөрөг нөлөөлөл ихсэх нь дамжиггүй. Ийм учраас машин, унаагаа тодорхой зайнд зориулагдсан зогсоолд тавих, дурсгалууд дээр очихын өмнө сурталчилгааны самбар, сануулгыг уншуулж танилцуулах зэргээр энэ тал дээр ямар нэг зохицуулалтын арга хэмжээ авч хэрэгжүүлэх шаардлагатай гэж үзэж байна. Монголын тахилга шүтлэгтэй газар нутгууд, түүний байгаль, соёлын орчинд сүүлийн үед сөргөөр нөлөөлж буй хүний үйл ажиллагаанаас үүдэлтэй нийтлэг шинж чанартай зарим эрсдлүүд Бурхан Халдун уул, түүнийг хүрээлэн орших тахилга шүтгэгт газар нутагт ч гэсэн мөн адил ажиглагдсаар байна. Орон нутгийн төлөөллүүдтэй хийсэн зарим ярианаас жишээ болгон дор оруулав. **Мөнгөнморьт сумын Засаг даргын орлогч Д.Энхбаатарын ярианаас:** 1. Бурхан Халдуны тахитлгын үед олон машин нэг дор явснаас газрын хөрс их эвдэрч байна. Зам засах талаар ярьдаг, энэ нь байгаль орчиндоо муу талтай ч, хүмүүсийг осолгүй байлгах үүднээс засах нь зүйтэй юм. 2. Тахилгыг дагаад хог хаягдал ихэсч байна. 3. Гадаадын хүмүүс олноор ирж байна. Дээр үедээ гадны хүнийг бүү гарга гэсэн зарлигтай байсан гэсэн. Үүний зөв, бурууг ялгаж гаргаж өгмөөр байна. Хэрвээ оролцуулбал яаж оролцуулах дэг ёсыг гаргах нь зүйтэй юм.4. Тахих үед ёс заншил их алдагдаж байна! 2010 онд төрийн дөрөв дэх удаагийн тахилга боллоо. Тахилгын зан үйл нь төрийн нэг арга хэмжээ юм. Урьд нь тахилгыг төрийн зайран хүн ирж гүйцэтгэдэг байсан. Энэ жил тахилгыг бурханы шашны хуврагууд ирж хийлээ. Хайрхныг эрт үеэс бөөгийн тахилгатай гэж шүтэж ирсэн байдаг. Төрийн тахилгат уулыг тахих журмыг сайн гаргамаар санагддаг. Улсын Ерөнхийлөгч нь өөрчлөгдөхөөр тахилгын зан үйл дагаад өөрчлөгдөөд байх юм. Нутгийн ард түмний зан үйл, шүтлэг бишрэл нь тэдний оюун санаанд их нөлөөлдөг.**Хан Хэнтийн Тусгай Хамгаалалттай Газрын Мэдээлэл, сургалт, сурталчилгааны ажилтан, төвийн эрхлэгч М.Дуламжавын ярианаас:** 1. Бид Бурхан Халдун уулаа дээр үеэсээ шүтэж, биширч хүндэлж ирсэн. Ёс заншил, зан үйл, уламжлалаа мартсанаас болоод тахилгатай уулан дээрээ гарчихсан самар түүгээд явж байдаг боллоо. Гал түймэр гарч болзошгүй, эрсдэл маш их.2. Сүүлийн үед Чингис хааны онгон энд байна гэсэн мэдээлэл түгэснээс хойш хүмүүс шинжилнэ, судална гэсэн нэрээр их явдаг боллоо. Гадаадын хүмүүс хүртэл судална, шинжилнэ гээд үүргэвч үүрчихсэн явж байдаг. Онгон байдал нь хүмүүсийн сонирхлыг их татаж байна. Аялах жуулчлах хандлага их болж байна.3. Тахилгын зан үйлийн хувьд гэвэл түүнийг мэддэг настайчууд их цөөрсөн. Энэ зан үйлийг өвлүүлэхгүй байна.4. Чингис хааны үеэс бөө тахиж ирсэн хамгийн дээд овоонд бөө гарч монголынхоо ард түмнийг даатгадаг. Гэтэл энэ жилийн хувьд тэгсэнгүй, лам нар тахичихлаа, бөөг гаргасангүй ээ, бас зориод очсон хүмүүсийг гаргасангүй хорьж, цагдлаа гэж ярьцгааж байна. Энэ талаар нутгийн иргэдийн яриаг сонсоод байхад дунд овооноос дээш дээдсүүд гардаг, дунд овоонд лам нар очдог, ардууд доод овоонд очдог байсан гэдэг. Хүмүүс дээд овоонд гаргасангүй гэсэн үг цухалзаад байна. Ер нь дээр үеэсээ ард түмэн доод овоонд л мөргөдөг байсан юм билээ Хүмүүс заавал дээд овоонд, уулын орой дээр гарах албатай юм уу? гэдэгт баттай хариу хэрэгтэй байна. Цаашдаа овооны дэг журмыг цэгцлэх хэрэгтэй байна. |
| Байгаль, цаг уурын нөлөөллөөс үүдэлтэй эрсдэл | Дээрх газар нутгуудад дэлхийн уур амьсгалын дулаарал, хуурайшилтаас шалтгаалан ойролцоох гол нуурын усны хэмжээ багасах үзэгдлүүд ажиглагдаж байна.Эдгээр газруудад дэлхийн цаг уурын дулаарал, уур амьсгалын өөрчлөлтөөс шалтгаалан жилд унах хур тунадасны хэмжээ, балансад өөрчлөлт орж хуурайшилт ихэссэнтэй холбоотойгоор биологийн төрөл зүйл, ургамлын бүрхэвчинд өөрчлөлт орж улмаар хөрсний бүтцэд нөлөөлөн ойт хээрийн бүсийн өмнө хилээсээ хөрсний элэгдэлд орох шинж тэмдгүүд ажиглагдаж эхэлсэн.Орчин үед Цөлжилттэй тэмцэх олон улсын конвенцээс гаргасан тодорхойлолтыг илүү баримтлах болжээ. Тус конвенцид зааснаар "**Уур амьсгалын өөрчлөлт**, хүний үйл ажиллагаа хавсарсан олон янзын хүчин зүйлсийн нөлөөгөөр хуурай, заримдаг хуурай, хуурайвтар, чийг дутмаг нутаг оронд газар орчин доройтохыг **цөлжилт** гэнэ" гэж тодорхойлсон байдаг. Монгол орны цөлжилт, газрын доройтлыг байгаль, уур амьсгал, нийгмийн гол үзүүлэлтүүд бүхий хүчин зүйлүүдэд тулгуурлан хийсэн үнэлгээгээр 2015 оны байдлаар нийт нутаг дэвсгэрийн 76.9 хувь нь цөлжилт, газрын доройтолд өртөөд байгааг тогтоосон бөгөөд үүнээс сул 24.1%, дунд зэрэг 29.7%, хүчтэй 17.0%, нэн хүчтэй зэрэглэлээр доройтсон газар 6.1%-ийг тус тус эзэлж байна.Цөлжилт газрын доройтолд их нууруудын хотгор, нууруудын хөндий, өмнийн болон дорнын говь нутаг хамрагдаж байсан өмнөх судалгааны үр дүн бас л хэвээр хадгалагдан үлдэж байгаагийн зэрэгцээ өмнөх үеийн судалгаагаар тогтоогдсон Орхон-Сэлэнгийн сав нутаг, **Хэрлэн голын сав**, дорнод монголын хээрийн муж, төв халхын тэгш өндөрлөгийн хэмжээнд доройтлын үйл нэмэгдсэн дүнтэй байна. |
| Бусад нөлөөллөөс үүдэлтэй эрсдэл |  |

**VI. ХАВСРАЛТ**

**6.1. Тахилга шүтлэгт газар, зан үйлийг илэрхийлэх гэрэл зураг**

*Энд тухайн тахилга шүтлэгт газар, зан үйлтэй холбоотой 5 гэрэл зургийг нэрлэж дугаарлан жагсааж бичнэ. Гэрэл зургийг цахим хэлбэрээр маягт хавсаргана. Гэрэл зургийн чанар доод тал нь 300dpi байна.*

|  |  |  |  |
| --- | --- | --- | --- |
| **#** | **Дугаарлалт** | **Нэр** | **Тайлбар** |
| Зураг 1:  |  |  |  |
| Зураг 2: |  |  |  |
| Зураг 3: |  |  |  |
| Зураг 4: |  |  |  |
| Зураг 5: |  |  |  |

**6.2. Тахилга шүтлэгт газар, зан үйлтэй холбоотой ном, судар зэрэг хэвлэмэл материал**

*Энд тухайн тахилга шүтлэгт газар, зан үйлтэй холбоотой ном, судар, сэтгүүл зэрэг эх сурвалж болохуйц хэвлэмэл материалыг жагсааж бичнэ. Жагсаалтад оруулсан материалуудыг сканердаж цахим хэлбэрт оруулан энэхүү маягт хавсарган цахимаар ирүүлнэ.*

|  |  |  |
| --- | --- | --- |
| **#** | **Материалын нэр** | **Материалын тайлбар** |
| Материал 1 |  |  |
| Материал 2 |  |  |
| Материал 3 |  |  |
| Материал 4 |  |  |
| Материал 5 |  |  |

**VII. БҮРТГЭЛ МЭДЭЭЛЛИЙН АЖИЛТНЫ ХОЛБОО БАРИХ МЭДЭЭЛЭЛ**

*Энд тухайн бүртгэлийн маягтыг хариуцан бөглөж ирүүлсэн хүний харьяалагдах байгууллага, албан тушаал, нэр, хаяг, болон бусад холбоо барих мэдээллийг бөглөж бичнэ.*

|  |  |
| --- | --- |
| Харьяалагдах байгууллага |  |
| Албан тушаал |  |
| Эцэг (эх)-ийн нэр |  |
| Өөрийн  нэр |  |
| Хаяг |  |
| Ажлын утас |  |
| Гар утас |  |
| И-мэйл хаяг |  |
| Бусад  |  |

*Судалгааны дүнд уг маягтаар ирүүлсэн мэдээлэл нь нэгтгэгдэж Соёлын өвийн үндэсний төвийн нэгдсэн бүртгэл-мэдээллийн санд албан ёсоор орох бөгөөд “Тахилга шүтлэгт газар нутгийн Үндэсний сүлжээ”-г байгуулж ажиллагаанд оруулахад эх материал болох, уг сүлжээнд оролцогч талуудыг нэгдсэн мэдээллээр хангах төдийгүй цаашид олон нийтэд нээлттэй байх, тэдний тахилга шүтлэгт газар нутаг, зан үйлийн талаарх мэдлэг ойлголтыг нэмэгдүүлэхэд шаардлагатай судалгаа, сурталчилгааны материалын эх сурвалж болох чухал ач холбогдолтой болно.*

 *“Тахилга шүтлэгт газар нутгийн Үндэсний сүлжээ”-ний үйл ажиллагааг хангах, зохицуулах гол талбар нь цахим хуудас (вебсайт) байх бөгөөд уг цахим хуудсаар дамжуулж бүртгэл-мэдээллийн санг үүсгэн ажиллуулах төлөвлөгөөтэй ажиллаж байна. Дээрх маягтын дагуу мэдээллийг цахим хуудаст хэрхэн оруулж илгээх тухай дэлгэрэнгүй зааварчилгаа, зөвлөгөөг аймаг, нийслэл, сум, дүүргийн бүртгэл-мэдээлэл хариуцсан мэргэжилтүүдэд 2019 оны 9, 10 сард зохион байгуулах Үндэсний болон орон нутгийн семинарын үеэр өгөх болно.*

*Уг маягт болон бүртгэл-мэдээллийн сантай холбоотой аливаа асуултыг* *burtgeltahilga@gmail.com* *хаягаар лавлана уу.*